text:
Mu ruhuri rw’ibibazo arimo yifuza ko umwuzukuru we yaba umuganga
Yanditswe na Deus NTAKIRUTIMANA
*Umunsi umwe yifuza kuzabona “umwana we” yambaye itaburiya y’umweru yita ku barwayi
*Amarira ye yahindutse ibyishimo
*Nuko araza acunga nagiye guhinga amusigaho
*Nabonaga ashobora kumpfira mu ntoki, ubu araseka nkuzura ibyishimo
Aya ni amwe mu magambo ya Mukamana Chantal, umubyeyi uri mu kigero cy’imyaka 50 y’amavuko. Arera akana k’agahungu twise Majyambere kuko yitaweho yazaba nka wa Nyiramajyambere Clare Akamanzi aherutse kuvuga mu Mushyikirano.
Hashize umwaka imfura ye y’umukobwa ije mu rugo rwe ruherereye mu murenge wa Musenyi mu karere ka Bugesera ihasiga umwana w’umuhungu (Majyambere), yabyariye i Kigali. Uyu mukobwa yaje nijoro nyina amaze igihe atamubona. Nyina avuye guhinga asanga “yisubiriye” i Kigali yasize umwana aho.
Mukamana yagiranye iki kiganiro na The Source Post, ubwo umushinga Hinga Weze wabageneraga inkunga y’ibiribwa kuwa 17 Kamena 2020.
Muri icyo kiganiro avuga ko yarebye umwana uko ameze asagwa n’agahinda. Agira ati ” Yari umwana w’umwaka n’amezi ane, yarabyimbye amatama, amaguru…. ku buryo nta nkweto zari kumukwira. Nabonaga ashobora kumpfira mu ntoki.”
Icyo gihe Majyambere yari afite ibiro 12, yakomeje kumwitaho yisunze ikigo nderabuzima cya Gakurazo kiri mu murenge wa Musenyi. Ubu afite ibiro 13 n’amagarama 300.
Urwego umwuzukuru we agezeho, ni intambwe yishimira ari nako akomoza ku mazina y’abatumye agera aheza, barimo Mukasine Teddy, umukozi ushinzwe imirire n ‘imikurire y’abana ku kigo nderabuzima cya Gakurazo wamwitayeho umunsi ku wundi, n’ubu ngo akaba adahwema kumwibutsa ko yita kuri Majyambere.
Agira ati” Urabona yarakize rwose. Mbikesha rutufu n’amata bagiye bamuha, uriya mukobwa arakabyara aragaheka yaramfashije rwose.”
Majyambere ahabwa ibimufasha kuva mu mirire mibi birimo litiro hafi enye z’amata mu cyumweru n’ibindi biribwa bifasha abana.
Aho amaze kugera hatera ishema nyirakuru wemeza ko yabaye nyina. Agira ati ” Ni uwanjye nta wundi namuha. Mwitaho, ndemera ngasiga abandi, nkaza nkicara ngo nkurikirane ubuzima bwe.”
Majyambere yabaye muganga
Mukamana avuga ko yifuza ko umwana we ufite imyaka ibiri n’amezi 4 yazaba umuntu wita ku bandi. Ati ” Numva yaba nk’umuganga akajya avura abantu nkuko nanjye bamumvuriye. Rwose pe, byaranyuze!”
Ubu ari mu nzira zo kwiyandikishaho uyu mwana, kuko ngo atazi aho nyina aherereye kuva yamusiga mu rugo.
Atumwa mwenyura
Mukamana ajya anyuzamo akamwenyura. Abivuga atya “Atangiye kujya akina n’abandi bana, si nk’icyo gihe bamunjugunyira. Ubu arakina rwose; kwihishanya, gusimbuka umugozi, akanakina umupira n’abana banjye bato. Araseka akishima ariko icyo gihe yahoraga yigunze. Nanjye mba numva nishimye. Ubu araseka nkuzura ibyishimo, binyereka ko ndi kuruhira ukuri.”
Mukamana agoswe n’imbogamizi
Uyu mubyeyi w’abana barindwi bagizwe n’abahungu 2 n’abakobwa batanu bakuriwe na nyina wa Majyambere ari mu cyiciro cya mbere cy’ubudehe. Ah niho ahera avuga ko agorwa no kubona ibitunga abo bana be n’umwuzukuru we, ariko akavuga ko atazatezuka kubashakira uko babaho. Umukuru afite 22, umuto afite 7.
Avuga ko nta nzu agira iyo yari afite yasenywe n’ibiza, ubu akaba abaho asembera(akodesha).
Ibi bibazo byiyongeraho ko n’umugabo we yamutanye abo bana barindwi, hakaba hashize igihe kinini adakandagira mu rugo. Uyu mugabo ndetse aherutse gufungirwa muri gereza ya Rilima azira urugomo. Mbere ya Coronavirus ngo yajyaga kumusura, arijo nta cyizerw afite ko azagaruka mu rugo kandi abana batumye agenda n’ubundi bagihari.
Mukamana afite ikindi kibazo cy’umukobwa we (nyina wa Majyambere), umaze umwaka amusigiye umwana ariko kugeza uyu munsi akabaa atazi aho aherereye, dore ko ngo atajya amuhamagara cyangwa ngo aze kubasura.
Ni iki Mukasine yakoreye Mukamana?
The Source Post yegereye Mukasine Teddy, umukobwa usanga ababyeyi b’abana bafite ikibazo cy’imirire bamwisanzuraho. Ubu ari kwita ku bana 24 biteganyijwe ko bazasezererwa mu byumweru bibiri kuko bazaba bakize.
Avugako abagira inama z’uko bategura indyo yuzuye. Ibyo ngo abibereka ahereye ku mafunguro batekera ku kigo nderabuzima. Akomeza kubakurikirana umunsi ku wundi, ku bijyanye n’ibiro n’ibindi.
Avuga ko kuri Majyambere ngo bamuzanye afite ikibazo cy’imirire, ku buryo ngo yari yarabyimbye inda n’ibindi bice by’umubiri. Yaje kumwitaho amuha ibiribwa bimusubiza ku murongo ku buryo na we yishimira aho ageze.
Bimwe mu byo yamuhaye birimo ifu yitwa rutufu, ngo igizwe n’intungamubiri zituma umwana asa n’ukamuka akasubira ku murongo. Amugira inama yo kumuha igi mu cyumweru, kumuha imboga n’imbuto.
Agira ati “Ubu ameze neza, yatangiye gukira, nyirakuru amwitaho, kuko twamigishije ko kugira umwana ufite ikibazo cy’imirire ari ikintu kibabaje buri wese akwiye kwirinda.”
Majyambere yaba muganga?
The Source Post yaganiriye n’umuyobozi w’ikigo nderabuzima cya Gakurazo, Tuyisenge Emile. Avuga ko umwana ugize ikibazo cy’imirire mibi ari munsi y’imyaka ibiri, bimugiraho ingaruka mu mikurire ye n’imitekerereze ye, ariko ko iyo umubyeyi ashyizeho imbaraga akamwitaho bitanga umusaruro, byakwiyongeraho imbaraga z’umwana mi gihe yiga nabyo bigatuma yagera ku cyo yifuza kuzaba cyo.
Leta hari icyo iteganya gukorera ba nyina ba Majyambere
Ababyeyi bari aho hari abavuga ko basigiwe abana n’abakobwa babo bamwe bakabura uko babitaho, kuko ngo nabo baba bakeneye kurerwa.
Abo bakobwa babasigira abana bakajya i Kigali. Zimwe mu mpamvu zituma bajya i Kigali zirimo kuba bata ishuri hakiri kare.
Ubuyobozi bw’ umurenge wa Musenyi buvuga ko hagiye kubakwa ishuri ry’imyuga n’ubumenyingiro rizabafasha guhurizamo abana, bityo ntibongere guta ishuri.
Ibi bikomozwaho n’umunyamabanga nshingwabikorwa wawo, Kazungu Innocent, uvuga ko bateganya kandi kongera ibyumba by’amashuri, mu rwego rwo kugabanya ubucucike bwatuma batitabwaho neza, ari nako bagabanyirizwa urugendo rurerure ku barukoraga.
47,444 total views, 4 views today


c: text/html

text:
Nyamasheke: Ku kirwa cya Mushungu barishimira ubwato bwa moteri bahawe
Yanditswe na Ingabire Rugira Alice
Abaturage bo ku kirwa cya Mushungu giherere mu Murenge wa Kirimbi, mu Karere ka Nyamasheke barishimira ubwato begerejwe kuko ngo bugiye kubafasha kwiteza imbere.
Umunyamabanga Nshingwabikorwa w’agateganyo w’Akarere ka Nyamasheke, Ntabyera Hubert, ubwo yabashyikirizaga ubu bwato yabasabye kubufata neza, bakabubyaza umusaruro kugira ngo iterambere ribagereho ubwigunge bushire burundu.
Ati: ”Ubwo umuyobozi w’akarere yabasuraga yabasezeranyije gukemura ikibazo mwagaragaje cy’ubwato bwa moteri mutari mufite, uyu munsi murabushyikirijwe mubukoreshe, mububyaze umusaruro, twizere ko nta mubyeyi uzongera kubyarira mu rugo, bose bagomba kubyarira kwa muganga, ikindi ibibazo by’abana bataga ishuri kubera kubura uko bagera ku ishuri ibyo twizere ko bitazongera kuko ubu bwato buzajya bubageza ku ishuri bunabafashe kugaruka”.
Abaturage bashyikirijwe ubu bwato bavuga ko bashimira imiyoborere myiza.
Simbarikure Pierre utuye mu mu Kagari ka Nyarusange, mu Murenge wa Kilimbi yagize ati: “Ubu bwato tububonye twari tubukeneye koko, nta bwato bwa moteri, twakoreshaga ubwato gakondo, umuraba waba mwinshi bukiyubika ariko ibyo byose bigiye kuba amateka, tugiye kububyaza umusaruro yaba mu buhahirane tugeza umusaruro ku masoko, bityo twiteze imbere”.
Mukamunani Seraphine na we utuye mu Murenge wa Kilimbi na we yunzemo ati: ‘”Ni ibyishimo bitagira ingano kuba natwe dushyikirijwe ubwato bwa moteri, bugiye kuduha imbaraga zo gukora cyane nkatwe abagore, bityo tugere aho ubuyobozi bwifuza, tuzaharanira guteza imbere iki kirwa n’akarere kacu muri rusange”.
Ikirwa cya Mushungu giherereye mu Karere ka Nyamasheke mu Murenge wa Kirembi, ni ikirwa gituwe n’abaturage 800 mu ngo 135. Abatuye kuri iki kirwa bari kwegerezwa ibikorwa remezo birimo amashuri, imihanda n’ibindi. Ubwato bahawe bufite agaciro ka 4 975 000.

robotstxt: allowed

filter: keep


text:
IGITABO CYA ZABURI
Mugiheburayo uyu mutwe wiki gitabo “zaburi” witwa amashimwe cyangwa “igitabo cy’amashimwe” mukigereki uwo mutwe usobanura indirimbo icurangwa mubyuma. Nubwo hari benshi banditse zaburi ariko nyinshi zitirirwa izina rya Dawidi. Buri muntu ajya asanga amaranga mutima ye yaravuzwe muri zaburi-atari kuby’urukundo n’umunezero gusa ahubwo n’ibyo kubabara no kurakara. Zaburi ishobora gushyirwa mubyiciro nkuko bikurikira;
1) Indirimbo zo gusingiza Imana kubyo yakoze, nuko iteye, urugero 8, 19 na 29.
2) Amarira no gutaka kwabantu, aturuka mubyago biteye igihugu- urugero 44, 74, na 137.
3) Ibihimbano binezeza umwami, gukorera umwami bihe bidasanzwe- urugero; 2, 18, 20 na 45.
4) Amarira no gutaka kw’umuntu kugiti cye; urugero 3, 7, 13, 25 na 51.
5) Gushima- urugero; 30, 32, na 34.
Zaburi zuzuyemo kristo hafi inshuro 218 z’amagambo mw’Isezerano rishya bayakoresheje bayakuye mw’Isezerano rya kera, inshuro 116 z’amagambo bayakoresheje bayakuye muri zaburi.
Nubwo Kristo atavugwa mu mazina ye ariko zaburi nyinshi zavuze ibye kandi birasohora, zaburi nyinshi z’abami nka 2, 72 niya 110 igaragaza ishusho yacyami/umutambyi, uwariwe wese uruta Dawidi cyangwa uwariwe wese ugaragara nk’umwami wa isiraeli. Murundi ruhande zaburi zimwe nka, 22, itwereka imibabaro Kristo yihanganiye.
Zaburi ziganijwemo ibitabo bitanu bitandukanye; (1-41) (42-72) (73-89) (90-106) na (107-150) mumpera yaburi zaburi muri izi igenda irangirana ijambo ryo guhimbaza Imana. Zaburi eshanu za nyuma 146-150 ni zaburi zihimbaza kimwe niya 150a ifunga ihimabazanya umunezero.
Igice kigufi (117) n’ikirekire (119) muri Bibiliya byose biboneka muri zaburi, ijambo nyamukuru rya zaburi 119 ni “ijambo ry’Imana” kandi hafi buri murongo ufite interuro y’ijambo ry’Imana nka; “itegeko” (1) “ubuhamya” (2) “amateka” (5) na “amategeko” (6) “buri tsinda kumurongo waryo wa munani hatangirana ijambo ry’igiheburayo, ubwo rero inyuguti 22 z’igiheburayo mur’ayo matsinda zingana n’imirongo 176.


text:
Mu gihe ahahiye byakumvikanye nk’ahafashwe n’inkongi y’umuriro, urufefeko rumaze kwinjirira Ikinyarwanda rwatumye bifatwa nk’aho ari ukuba ahantu “habaye ibirori cyangwa ibiri kuhakorerwa byagenze neza”.
Haba mu bakuze, abato, abakuru n’abakibyiruka ni hake hacyumvikana uvuga cyangwa akandika ubutumwa runaka akaburangiza akoresheje Ikinyarwanda cy’umwimerere gusa.
Intebe y’Inteko y’Umuco Yungirije ushinzwe iterambere ry’Ururimi, Uwiringiyimana Jean Claude, yavuze ko Ikinyarwanda gisigaye kivangwamo Icyongereza,Igifaransa,Igiswahili n’imvugo z’urufefeko ziba zahimbwe n’itsinda ry’abantu.
Abibonamo ikibazo gihangayikishije kuko nk’ururimi rw’igihugu iyo rwangiritse ni byinshi biba bitakara.
Ati “Ingaruka zirumvikana. Iya mbere ni ukugira imbangikane z’amagambo [arimo amuga yahimbwe n’amatirano], ugasanga ya magambo yashakiwe Ikinyarwanda ntakoreshwa kandi ahari ahubwo ya yandi yakuwe mu zindi ndimi akaba ari yo akoreshwa kenshi.”
“Icya kabiri ni mu rwego rw’uko ururimi rw’Ikinyarwanda rwatakaza imiterere yarwo [ntabwo turahagera]. Ntumenye niba ari Ikinyarwanda, ari Icyongereza cyangwa ari Igifaransa.”
Kubona umuntu ukoresha ururimi gakondo rw’umwimerere biratangaje ndetse bamwe ntibatinya kuvuga ko batasobanukiwe ibyo avuze kandi ko abivuganye ubwiyemezi.
Aho kugira ngo umuntu avuge ko ibi ari byo bigezweho muri iki gihe, ahitamo kuvuga ngo “biri guterendinga (trending)”; aho yakavuze kugura ifatabuguzi agahitamo kuvuga “kugura abonnement” cyangwa “kwiyabonesha”.
Haba abantu ku giti cyabo,abayobozi mu nzego n’imiryango bitandukanye bose bagendera muri uwo mujyo, ibintu biteye impungenge kuko uko bigenda bifata indi ntera ubwoba buba bwinshi ko byazatuma Ikinyarwanda gita umwimerere wacyo.
Ururimi ni kimwe mu birango by’igihugu kuko uretse kuba umuyoboro w’itambutsabutumwa ni umuhuza w’abenegihugu rukaba n’imwe mu nkingi zisigasira umuco.
Umunyamabanga wa Leta muri Minisiteri y’Urubyiruko n’Umuco, Bamporiki Eduard, ni umwe mu bayobozi bake bazwiho gukoresha Ikinyarwanda cy’umwimerere.
Iyo akivuga cyangwa akagikoresha yandika ubutumwa kuri Twitter nk’urubuga nkoranyambaga rusigaye rukoreshwa cyane n’abo mu ngeri zose, usanga aho kwikirizwa cyangwa ngo abamukurikira batangeho ibitekerezo, bafata umwanya munini bagaragaza ko batasobanukiwe ibyo avuze cyangwa banenga ko yakoresheje ururimi rutomoye.
Nyamara mu mezi ashize hari uwo yasubije kuri urwo rukuta yandika ati “Ndi mu kazi ‘petit” biba nk’isomo ryoroshye cyane ritanzwe ku buryo n’uyu munsi hari abakibisubiramo buri saha.
Birasa n’aho mu nyubako y’ururimi Abanyarwanda bageze mu igorofa ya kabiri, bakaba batitaye ku kuba iya mbere iri kwangirika.
“Ni ubusirimu no kwerekana ko bize”
Mu kiganiro IGIHE yagiranye na Uwiringiyimana yasobanuye ko abenshi mu bavanga indimi mu mivugire cyangwa imyandikire babiterwa n’imyitwarire yabo bwite.
Ati “Ni impamvu ebyiri. Hari ukudaha agaciro ibyo uvuga [kuko ahanini ivangandimi rikoreshwa mu mvugo no mu nyandiko bitateguwe mbere]. Wafashe umwanya ukabitegura neza ntibyagaragaramo kuvanga indimi. Icya kabiri ni imyitwarire y’umuntu ku giti cye, aho usanga ajya kuvuga Ikinyarwanda akakivangamo indimi z’amahanga, ahubwo yajya kuvuga rwa rurimi rundi afitemo ubumenyi buke akigengesera.”
Igihangayikishije ni uko abagira uruhare muri iryo vangandimi akenshi ari abize ndetse barimo n’abasobanukiwe iby’indimi. Bamwe mu barangije n’abacyiga muri Kaminuza basobanuye ko kuvanga indimi babikora nk’abishimisha, abandi bavuga ko babikora bashaka kwerekana ko basirimutse.
Umwe yagize ati “Ahanini usanga biterwa n’uko iyo utagashyizemo [ako kuvanga indimi] baba bumva nta kigenda cyawe.”
Mugenzi we yunzemo ko ubwinshi bw’inyandiko n’ibiganiro bisaba kuba abantu bazi indimi nyinshi bituma bisanga bazivanze kubera kuzibonaho kenshi kurusha Ikinyarwanda.
Undi yagize ati “Akenshi abavanga indimi baba bashaka kwereka abandi ko hari indi ntera bagezeho mu bumenyi.”
Ni mu gihe hari uwavuze ko we akora ivangandimi agamije “kwishimisha gusa” babiri bemeza ko byizana batabiteguye, hakaba n’uwasobanuye ko we abikora agamije gutambutsa ubutumwa bitamugoye.
Uwitwa Nyirubukesha Modeste we yagize ati “Impamvu ni uko nko mu cyaro iyo uvuze ntuvange indimi ntibamenya ko wize.”
Abenshi muri bo bahuriza ku kuba Ikinyarwanda gikoreshejwe ari umwimerere byaba ari byiza, izindi ndimi zirimo n’izigishwa mu mashuri zigakoreshwa nazo ukwazo. Gusa na none ngo hari ibyo babura uko bavuga mu rurimi gakondo bijyanye n’urwego runaka.
Amuga aracyari make
Uwiringiyimana yasobanuye ko nubwo Ikinyarwanda kidakennye ariko hari amagambo yabugenewe mu nzego zimwe na zimwe kitarabona. Icyakora yavuze ko Inteko y’Umuco igenda ikora ibishoboka ngo aboneke ndetse amwe yamaze kumurikwa by’umwihariko ajyanye n’urwego rw’imari.
Yakomeje ati “Amuga yose ntiturayabona ariko turabaza ngo n’ahari arakoreshwa neza?”
Yavuze ko hari abashobora kuba batazi neza Ikinyarwanda kubera amateka y’Igihugu bityo kugikoresha batakivanze n’izindi ndimi bikabagora, ariko ko umuntu udafite ikibazo cyihariye kitamunanira kugikoresha neza “usibye imyitwarire ye bwite”.
Uwiringiyimana yatangaje ko Inteko y’Umuco iri muri gahunda yo gufasha abantu guhindura imyumvire, bakumva ko Ikinyarwanda kiri ku rwego rumwe n’izindi baba bahaye agaciro kukirusha, kandi kikaba kinazisumbya kuba ari “ururimi rw’igihugu n’urw’ubutegetsi”.
Asanga imyumvire y’uko Ikinyarwanda kidafite agaciro kamwe n’Icyongereza cyangwa Igifaransa ari ingaruka z’ubukoloni, cyane ko bumwe mu buryo bwakoreshejwe n’abakoloni ari ukubanza kumvisha abantu ko iby’iwabo biciriritse.
Imikoreshereze y’amuga yakomeje kugenda iba ikibazo aho usanga n’ayamaze kuboneka adakoreshwa. Urugero ni “intumwa ya rubanda” ridakoreshwa akenshi ahubwo hagakoreshwa “umudepite” kandi ari iritirano.
Uretse amuga yahanzwe akaba atarinjira neza mu mikoreshereze y’Ikinyarwanda hagakomeza kwibandwa ku matirano, hari n’amagambo bigoye kuyabonera Ikinyarwanda gikwiye.
Inteko y’Umuco ifite gahunda yo gukusanya amuga azajya agenda asimbura amagambo y’izindi ndimi atarabonerwa uburyo avugwa mu nzego zitandukanye.
Hari gutegurwa ubukangurambaga mu itangazamakuru n’ibigo by’amashuri
Itangazamakuru ni rumwe mu nzego zikoresha cyane ururimi ndetse rikurikirwa n’imbaga. Kuba ryakoresha ivangandimi cyangwa rigakoresha ururimi rw’umwimerere byatuma n’abarikurikira umunsi ku munsi bisanga muri uwo mujyo.
Nk’urugero irya siporo n’imyidagaduro rikoreshwamo amagambo y’izindi ndimi kenshi kurusha Ikinyarwanda kandi rirakurikirwa cyane.
Ibyo bivuze ko rikoresheje ururimi rutavangiye riba risa n’iryigisha kandi abarikurikira bumva ko nta kibazo kirimo, nyamara iyo rivanze indimi bituma na ba bandi babifata nk’ubusirimu bumva ko ari bwo koko.
Uwiringiyimana yavuze ko Inteko y’Umuco ifite gahunda yo kuzajya isohora inyandiko ikubiyemo amagambo yakoreshejwe nabi mu itangazamakuru, n’uko yagombye gukoreshwa.
Ati “Ubu hari gahunda y’uko nibura buri gihembwe Inteko y’Umuco […] dushobora gukora urutonde rw’amakosa yose akorwa muri urwo rwego, tukajya tuyabashyikiriza tukabereka n’uburyo bayakosora.”
Bizajya bikorwa buri nyuma y’amezi atatu, nibirimba bibe nyuma y’amezi abiri.
Uretse mu itangazamakuru, hari na gahunda yo kongera ubukangurambaga ku ikoreshwa ry’Ikinyarwanda mu bigo by’amashuri. Bizanyuzwa mu gutegura amarushanwa y’ubwanditsi n’ubuhanzi mu bakiri bato, ku buryo bazajya bakura bagikoresha neza.
Yavuze ko nk’uko haba amatsinda yo kuvuga neza Igifaransa cyangwa Icyongereza, amashuri azakangurirwa no gushyiraho ayo kuvuga no kwandika neza Ikinyarwanda.
Hagiye hagaragara abana bakura bavuga indimi z’amahanga gusa, bikagira uruhare mu kuba batamenya Ikinyarwanda. Bituruka ahanini kuri gahunda z’imyigishirize y’amashuri amwe n’amwe usanga ababuza kugikoresha, by’umwihariko agendera ku nteganyanyigisho mpuzamahanga. Hari n’ababyeyi badatoza abana babo kukivuga no ku cyandika, bagamije ko bamenya iz’amahanga cyane.
Gahunda y’imyigishirize amashuri yo mu Rwanda agenderaho yemeza Icyongereza nk’ururimi rwigishwamo mu mashuri yose,naho Ikinyarwanda n’izindi ndimi zikenewe zikigishwa nk’andi masomo guhera mu mwaka wa mbere w’amashuri abanza kugeza mu byiciro byo hejuru.
Ubwo Minisitiri w’Intebe yagezaga ku Nteko Ishinga Amategeko ibikorwa bya Guverinoma mu rwego rw’uburezi hagati ya 2017 na 2020, yavuze ko mu 2019 handitswe ibitabo by’Ikinyarwanda bisaga miliyoni byo mu cyiciro cya mbere cy’amashuri abanza hagamijwe ko abana biga Ururimi.
Mu mashuri makuru na za kaminuza, hari hamwe Ikinyarwanda cyigishwa hakaba n’aho kitigishwa. Inzobere mu by’indimi zivuga ko hose cyagakwiye kwigishwa kugira ngo abanyeshuri nibagera mu kazi bazabe bamenyeye kugikoresha bityo ntibagorwe no kubyitoza bakarimo.
Ababyeyi barasabwa guha agaciro Ikinyarwanda kuko ari Ururimi Kavukire umwana ukiri muto yonka ndetse rushingiye ku busabane bwe nabo.
Uwiringiyimana yagize ati “Icyo nasaba Abanyarwanda ni uko twirinda gucutsa abana ku rurimi rw’Ikinyarwanda hakiri kare. Kuko niba umwana yatangiye avuga ururimi kavukire rwe kubera bwa busabane yagiranye n’umubyeyi we, yigera ku myaka ibiri cyangwa itatu ngo ahite amuhagarika amubwira ngo ntuzongere kuvuga Ikinyarwanda. Twicutsa abana bacu imburagihe.”
Kubatumva neza agaciro karwo, yasobanuye ko ari rwo shingiro ry’ubumwe bw’Abanyarwanda, akaba ari rwo ruhetse ubusabane n’ubwumvane bugaragara hagati yabo.
Yakomeje ati “ Wa mwana wacukije ukamubuza kwiga Ikinyarwanda,ukamubuza kukivuga,iyo amaze gukura bimugiraho ingaruka mu gusaba n’abandi Banyarwanda.”
Abacyize cyangwa abakizi bakivangamo izindi ndimi babyita ubusirimu, yababwiye ati “Ubwo busirimu busiribanga umutungo wawe, nta busirimu mbonamo. Ikinyarwanda ni umutungo w’Abanyarwanda, ni akaranga Munyarwanda. Bishyira ingufu mu gushaka kwibagirwa Ururimi Kavukire rwabo”.


text:
Muri rusange umukobwa witegura kujya kubaka urwe hari ibintu atekereza bitandukanye, umuntu yakwita ko ari inzozi z’urugo aba yifuza kuzagira, bikaba ari ibintu buri mukobwa wese ugeze icyo gihe ahora yibazaho mu mutima we akiha ishusho ishoboka y’urugo rwe.
Ni muri urwo rwego tugiye kubagezaho izo nzozi ndetse nuko wabyitwaramo ziramutse zitabaye impamo.
Dore ibintu 5 ashyira imbere iyo atekereza ku rugo yitegura gushinga.
1.Ubukire
Umukobwa wese ugiye gushinga urugo usanga yifuza kandi akumva ko urugo rwe ruzaba agahebuzo mu bukire nta na kimwe azigera yifuza ari iwe.Iki ni nacyo gituma abakobwa benshi baba bashaka abagabo b’abakire bumva ko bagiye gukira kakahava.
Hari ubwo amara kugera iwe bwa kukire bukayoyoka neza neza bitewe n’impamvu zitandukanye. Iyo bigenze gutyo uba ugomba kubyihanganira kuko ntiwasubira iwanyu ngo nuko ubukire wagiye ureba butakibarangwaho.
2.Kwigenga
Iyo umukobwa agiye kuva iwabo aba yumva ko aruhutse kwirirwa agenzurwa n’ababyeyi cyangwa abandi babanaga akumva ko kwitwa umugore mu rugo bizatuma yigenga ntawe uzongera kumugendaho.
Umukobwa utekereza gutya akenshi aba yibeshya cyane kuko hari ubwo asanga umugabo amugenzura kurenza abandi yigeze kubana nabo.
3.Guhunga ibibazo
Akenshi hari ubwo umukobwa ajya gufata umwanzuro wo gushaka umugabo yibwira ko ari uburyo bwo guhunga ibibazo yari afite cyangwa kubikemura, akibwira ko ntaho azongera guhurira nabyo.
Ntaho umuntu ashobora guhungira ibibazo kuko hose birahagera ariko ibyo mu rugo byo usanga birenze kuko inshingano ziba zabaye nyinshi. Bityo rero mukobwa nuhura n’ibibazo birenze ibyo wagiraga utararwubaka ntibizaguce intege cyangwa ngo ubyinubire kuko biba bikureba kandi amahirwe uba ufite nuko uba ufite uwo mufatanya kubikemura.
4.Kwagura umuryango
Buri mukobwa wese ajya gushaka yizeye ko agomba kubyara abana ashaka, ibitsina byombi, ntiyibuke ko bashobora no kubura urubyaro cyangwa akabyara igitsina kimwe kuko siwe wiha.
Niba rero warishyizemo ko ugomba kubyara kandi neza uko ubyifuza, nibitagenda uko wabishakaga ntibizakubuze kubaka no gukomeza gukundana n’uwo mwashakanye kuko burya Imana niyo igenera umuntu.
5.Gukundwa iteka
Umukobwa uri mu rukundo n’umusore bagiye kurushinga aba asa n’uri muri paradizo kandi akabona bitazashira, uko babanye batararugeramo akibwira ko bizahoraho. Nyamara iyo witegereje neza usanga nta rukundo rukomeza mu rugo rw’abashakanye nkuko byahoze batarabaza kuko hari byinshi bihinduka.
Mukobwa witegura kurwubaka nubona urukundo rwanyu rusa n’urushaje mwaramaze kubana ntuzabyinubire ngo biguteshe inzira watangiye, kuko utakibona utuntu runaka wabonaga umugabo agukorera mutarushinga ahubwo nugukomera kigabo ntuteshuke ukabyihanganira.
Nkuko tumaze kubibona ibyo umukobwa yibwira ku rugo yifuza kuzagira ni byinshi kandi ni byiza gusa ariko bishobora guhinduka akumva ahise yanga urugo, nyamara urugo rushoborwa no kwihangana. Ugomba guteganya ko izo nzozi ufite zishobora kutazaba impamo ukanatekereza uko wabyitwaramo.


text:
Bugesera: Ubuyobozi mu gushaka byihuse umuti w’ ibibazo by’abaturage
Mu gihe Akarere ka Bugesera kitegura kwakira umukuru w’Igihugu, ubuyobozi bw’aka karere burarwana no kumenya no gukemura ibibazo by’abaturage.
Ubuyobozi bw’akarere ka Bugesera burangajwe imbere n’umuyobozi w’aka karere Nsanzumuhire Emmanuel, burakora uko bushoboye ngo bukemure byihuse ibibazo by’abaturage mu gihe bitegura kwakira umukuru w’Igihugu Paul Kagame.
Biteganyijwe ko Perezida Paul Kagame azasura aka karere muri uku kwezi kwa Nyakanga 2016. ubuyobozi burimo kugerageza kwegera abaturage, kumenya ibibazo bafite kugira ngo bwumve kandi bunagerageze kubikemura.
Byagiye bigaragara kenshi ko aho umukuru w’Igihugu agiye gusura no kuganira n’abaturage asanganizwa ibibazo byinshi biba bitarakemuwe n’inzego z’ibanze cyangwa se izindi nzego ziba zararangaranye abaturage mu bibazo byabo.
Muri iki gihe henshi mu turere dutandukanye, hashyizweho umunsi wihariye wo gusanga abaturage, bakaganirizwa ndetse bagafashwa gushaka ibisubizo by’ibibazo baba bafite aho kugira ngo umukuru w’Igihugu ajye abisanganizwa bitarakemuwe.
Ubwo ikinyamakuru intyoza.com kuri uyu wa Gatatu Taliki ya 22 Kamena 2016 cyageraga mu karere ka Bugesera mu murenge wa Rweru, abaturage bari benshi kandi baturutse mu mirenge itandukanye y’aka karere ngo barebe ko babona ibisubizo by’ibibazo byabo.
Bashyizwe mu matsinda, abaturage bandikwa buri umwe n’ikibazo afite kikandikwa ndetse ubuyobozi bufatanije n’abaturage bagashaka ibisubizo ako kanya aho bishoboka nubwo harimo abatishimiraga uko bakemuriwe ikibazo ndetse bakavuga ko bategereje Perezida Kagame.
Bamwe mu baganiriye n’intyoza.com batifuje gutangaza amazina yabo, batangaje ko batanyuzwe n’uko bakemuriwe ibibazo, bavuga ko bategereje kuzasubizwa n’umukuru w’Igihugu mu gihe bazabasha ku mugeraho.
Uretse kandi kuba ubuyobozi bw’akarere burimo gukemura ibibazo by’abaturage ndetse by’umwihariko bukaba bwari bwagiye aho biteganyijwe ko umukuru w’Igihugu azajya, imihanda ihagera ndetse n’ibindi bikorwa birimo gutungwanya mu buryo budasanzwe.
Abaturage bamwe mu baganiriye n’intyoza.com, batangaje ko imbaraga babona zirimo gukoreshwa hatunganywa imihanda n’ibindi bikorwa ngo iyaba byahoragaho bidategereje ukuza kwa Perezida wa Repubulika.
Munyaneza Theogene / intyoza.com


text:
Mu bihe byo kwigunga, hahandi biba bigoye gusabana na buri wese, mu gihe imikorere iba itameze neza birashoboka ko umuntu atabona amahoro. Nyamara Bibiliya itubwira ko hari amahoro twateguriwe azarinda imitima yacu n’intekerezo zacu muri Kristo Yesu. Ese ni gute dushobora kubona ayo mahoro?
Mujye mwishimira mu Mwami wacu iminsi yose. Yewe, nongeye kubivuga nti “ Mwishime” Ineza yanyu imenywe n’abantu bose , Umwami wacu ari bugufi. Ntimukagire icyo mwiganyira ahubwo ibyo mushaka byose bimenywe n’Imana mubisabiye mu byingingiye, mushima. Nuko amahoro y’Imana ahebuje rwose ayo umuntu yamenya , azarindire imitima yanyu n’ibyo mwibwira muri Kristo Yesu. Abafiripi 4:4-7
Nezerwa
Hari ubwo umutnu agira ibibazo n’imihangayiko bikamutera umubabaro n’agahinda ko mu mutima, agatakaza ibyiringiro. Birahoboka ko uyu munsi waba uri mu mwanya w’uwo muntu, ariko burya nubwo ushobora kuba ubabaye wari ukwiye kugira ikizere cy’ubuzima bw’ejo hazaza, kubera ko Imana igufiteho umugambi mwiza. Hari imirimo itangaje Imana yagukoreye mu bihe byashize, (urabyibuka?) nk’uko wabonye ukuboko kw’Imana kirya gihe ninako izakwiyereka muri izo ntambara urimo kunyuramo.
Ntabwo ukwiye kwirengagiza ko ugoswe n’abatangabuhamya benshi bavuga imirimo n’ibitangaza Imana yabakoreye. Rero wari ukwiye kunezezwa n’ibyo bikagutera ibyiringiro ko Imana izakurengera. Hari ibyiza Imana yaremye bigukikije, kandi muri ibyo nta nakimwe kibayeho atariyo ikibeshejeho, ukwiye kumenya ko uruta cyane ibindi biremwa, ko Nyagasani Imana yawe igukunda kandi ikwitayeho amanywa n’ijoro.
Horana umunezero wo mu mutima ushimishwe n’ibyo Imana yaremesheje imbaraga n’ubwenge bitarondoreka. Ibyo biragusubizamo imbaraga n’ibyiringiro, bikuzanira amahoro ava ku Mwami Yesu.
Senga
Mbese muri mwe hariho ubabaye ? Nasenge. Hariho unezerewe? Naririmbire Imana Yakobo 5: 13
Nubwo mu bihe by’umubabaro biba bigoye gusenga nta n’amagambo umuntu aba afite yo kuvugamo, kwegera Imana ukayiganyira ni ngombwa. Iyo umuntu amaze kwakira Yesu nk’Umwami n’Umukiza w’Ubugingo bwe atangira kugenda yakira Imigisha yo mu gakiza k’Imana yewe hari n’ ubwo ashobora guhita abona byinshi atari yakabonye ubwo yari atarakizwa. Nyuma ariko uko iminsi igenda itambuka hari ubwo ashobora guhura n’intambara n’ibigeragezo ibintu bigahinduka.
Ashobora guhura n’ibibazo by’ibihombo mu bucuruzi bwe, ibibazo mu rushako , ibibazo mu itorero n’ahandi. Ibi rero bikamura umunezero n’ ibyishimo uwo muntu yari asanganywe bikaba byamutera gutakaza ibyiringiro.
Umuti w’ibyo byose rero umuntu aba akeneye gusenga no kwishingikirizaku Mana cyane kubera ko yiteguye kumva amarira n’agahinda by’uwo muntu. Zaburi 6: 9-10 havuga ngo “ Mwa nkozi z’ibibi mwe, nimuve aho ndi, kuko Uwiteka yumvise kurira kwanjye. Uwiteka yumvise Kwinginga kwanjye. Uwiteka azemera gusenga kwanjye”
Shimira Imana
Nubwo mu buryo bufatika( Physical) ntacyo waba wabonye gishya, ukwiye kumenya ko ibyo Imana igukorera mu rwihisho bitabarika ndetse birenze n’ubwenge bwa muntu ku bisobanukirwa. Ntabwo gushimira Imana bizanwa n’ibintu bifatika gusa tuba twaronse mu buzima bwacu, ahubwo dukwiye gusobanukirwa ko hari imigisha itagaragara Imana ihora itugenera buri munsi kandi mu buryo tutazi.
Nta kintu gihesha amahoro nko guhora ushimira Imana buri munsi, gerageza ujye ukora urutonde rwa buri munsi wandikeho amashimwe ushima Imana kubyo igukorera buri munsi. Biroroshye hera ku magara mazima ufite none, uzirikane ko hari abashizemo umwuka , ha agaciro ko kuba uri muzima utarwaye iryo in ishimwe rikomeye. Ushimire Nyagasani Imana kubwo agakiza yakugabiye ku buntu akaguha Yesu. Muby’ukuri nubwo ubuzima bw’iyi minsi bugaragara nk’aho butoroshye dukwiye guhora dushimira Imana.
Umuntu wese akishimira urwego agezemo ndetse akananyurwa n’ibyo afite, ngo ‘inyuma y’umuntu hari undi’ hari umuntu udafite amahirwe yo kuba aho wowe uri. Iyo rero duhoranye uyu mutima uhora ushimira Kristo, tubasha no kubona amahoro avuye ku Mana.
Uru ni urugero rwiza rwo gusenga isengesho rigufi rishimira Imana:
“Mwami Yesu urakoze ko wanshunguye ukampa agakiza kubw’ubuntu. Urakoze Yesu ko uhora umbabarira gukiranirwa kwanjye . Mana urakoze ko umpa ibyiringiro mu gihe nabuze kwizera. Urakoze gushimangira kwizera kwanjye mu gihe nuzuwemo n’ubwoba. Urakoze kumfasha kumenya intego yanjye no mu bubabare bwanjye, Amena
[email protected]


text:
-
- Masengesho Bertin wakoze Robot n'amapave
Kuri uyu wa kabiri tariki ya 05 Ukwakira 2021, umunsi hizihizwa umunsi mpuzamahanga wahariwe mwarimu, hahembwe abarimu babaye indashyikirwa mu byiciro by'amashuri abanza n'ayisumbuye mu mashuri ya Leta n'ayigenga.
Uwabaye indashyikirwa mu mashuri abanza ikiciro cy'amashuri yigenga ni Masengesho Bertin wo mu ishuri Authentic International Academy ryo mu Karere ka Nyagatare.
Masengesho w'imyaka 29 y'amavuko wize imibare, ubugenge n'ubutabire (Maths, Physics and Chemistry) mu mashuri yisumbuye, akaba afite impamyabushobozi y'ikiciro cya mbere cya kaminuza mu ibaruramari (Accounting), amaze imyaka icyenda mu kazi k'uburezi.
Avuga ko mu gihe cya ‘Guma mu Rugo' aribwo yatekereje kugira ibyo yikorera byamuhuza atangirira ku ituragiro ry'amagi y'inkoko, Robot ndetse n'amapave mu macupa ya pulasitike.
Avuga ko abikora atari agamije irushanwa ahubwo yagira ngo arebe ko hari icyo ashoboye muri we by'umwihariko ku macupa ya pulasitike, akaba yari agamije kurengera ibidukikije.
Ati “Urabona amacupa, amabase yamenetse n'ibindi bikoresho bya pulasitike usanga binyanyagiye ahantu hatandukanye kandi bibangamiye ibidukikije, narabifashe mbitwikira mu ngunguru, umushongi wabyo nawuvanze n'umucanga mbona havuyemo ipave ryiza, ndabikomeza.”
Avuga ko mu gucanira ibikoresho bya pulasitike apfundikira ingunguru yifashisha kugira ngo na none umwuka wabyo udahumanya ikirere.
Robot yo ngo yayikoze agamije kuzafasha abanyeshuri gufungura ubwonko, ibyo bumvaga ku maradiyo cyangwa babona kuri televiziyo ko na bo bashobora kuba babikora. Avuga ko atarayisoza ku buryo yatangira kwifashishwa ariko bishobotse yazabigeraho.
Masengesho avuga ko kuba yabaye indashyikirwa byamushimishije cyane ariko na none byamuhaye umukoro wo kuticara.
Agira ati “Sinabikoze ngamije irushanwa ariko kuba nditsinze ngiye gukoresha ubwonko nshake n'ibindi. Kwitwa indashyikirwa si ukugenda ngo mbyicarane, ahubwo ngiye kwerekera abandi.”
Avuga ko n'ubwo nta muhanuzi iwabo ariko mu gihe abantu bazaba babona icyo ibyo yakoze byamugejejeho bazemera akaberekera.
By'umwihariko umudugudu wa Mirama ya mbere Masengesho atuyemo, ngo na wo ugomba kuba ku isonga mu kurengera ibidukikije.
Ati “Nk'ahantu hatuye indashyikirwa ku rwego rw'Igihugu na ho nzaharanira ko hahora isuku kandi abaturage barusheho kurengera ibidukikije”.
-
- Amapave akozwe mu macupa ya pulasitiki
Masengesho avuga ko agiye kuba umusemburo w'ibishoboka abantu bagakora kandi bakiteza imbere.
Umuyobozi w'Akarere ka Nyagatare wungirije ushinzwe imibereho myiza, Murekatete Juliet, avuga ko kuba mu myaka itatu uhereye 2018, Akarere ka Nyagatare hamaze kubonekamo abarimu b'indashyikirwa babiri ku rwego rw'Igihugu n'umwe ku rwego rw'Intara, ari ikizere ko ireme ry'uburezi rigenda rizamuka muri ako karere.
Avuga ko ku banyeshuri baba bigishwa n'aba barimu baba indashyikirwa bituma barushaho kubagirira ikizere bityo n'ibyo babigisha bakarushaho kubyitaho no kubyiga neza.
Naho ku dushya twahanzwe na Masengesho avuga ko bagiye gukangurira ibindi bigo by'amashuri bakamusura, bakagira ibyo bamwigiraho.
Ati “Urumva nk'utu dushya afite ni ibintu yakwicara agakorana n'abandi benshi, agakora koperative, tukagira ahantu hakorerwa amapave mu karere kacu”.
Ikindi ni uko ngo ibyo Masengesho Bertin akora bigiye kuzajya bikorwa n'abanyeshuri babibona kugira ngo na bo biyumvemo ko hari ibyo bakora mu maboko yabo.
Avuga kandi ko iby'uyu mwarimu bizafasha no mu kwigisha urubyiruko ruziga mu mashuri y'imyuga n'ubumenyingiro.
source : https://ift.tt/3otKfV0


text:
Light of Jesus Christ Choir ni Chorale iririmba indirimbo za gospel (iz’Imana) ikaba ibarizwa
mu Itorero ry’Abadventisteb’umunsi wa karindwi krusengero rwo mu Rugunga. Yavutse
mu mwaka w’1995 igizwe n’abana bato mw’ikoraniro ryitwaga “UMUKUMBI” muri J.A i
Nyamirambo aho abo bana batozwaga gukunda Imana n’abantu ndetse bakatozwa kuririmba
ndetse n’ibindi byigisho by’ urubyiruko rw’Abadventiste (J.A). Icyo gihe yari igizwe n’abana
bagera kuri 40. Iminsi yagiye yicuma maze bigeze aho biba ngombwa ko abo bana bigabanyamo
amakorali 2: imwe yitwa :”Abizera Choir” indi yitwa “Light of Jesus Christ Choir”. Byumvikane ko aba bana bari abanyeshuli kdi bagendaga bigira hejuru ari nako bakundaga
korali yabo cyane cyane mu myaka yo hasi kugeza muri tronc commun. Bygeze aho benshi
bagera muri secondary mu bigo bitandukanye byo mugihugu cyacu bikaba ngombwa ko
korali igira ingufu cyane mu gihe cy’ibiruhuko aho buri wese yazaga azirikanaa bagenzi be
badaherukana.
Ubu korali igizwe n’abasore n’inkumi b’ingeri zitandukanye kdi bashyize hamwe biteguye kdi
bafite inshingano imwe yo kumenyesha isi ko Umwami wacu ageze ku rugi (Matayo 24:14).
2004-2006 bari bamaze kuba bakuru bakora ibitaramo mu matorero atandukanye(ariko
y’abadventiste).
2007-2009 habayeho kwisuganya korali igerageza kwiyubaka ishaka abaririmbyi
kugirango no mugihe abenshi bagiye ku ishuli bakomeze kuririmba.
2009-2011 igitekerezo cyo gusohora album cyaratangiye ariko kubera ukutabonekera
rimwe kw’abayigize bigenda bitinda kugera ku musozo.
2011 ubu korali yiteguye gushyira ahagaragara Album yayo ya
mbere “HUMURA” “Twizera ko abakunzi bacu bizabashimisha cyane kandi twiteguye
kwakira n’abandi benshi muri uyu muryango” (Light of Jesus Christ Singers).
Launch time ni 20/08/2011 I saa Munani zuzuye ku rusengero rwo Mu
Rugunga. (abatahazi ni haruguru gato ya Cercle sportif).
Reba Video
Urukundo
Tumenye “Light of Jesus Christ choir”
Light of Jesus Christ Choir ni Chorale iririmba indirimbo za gospel (iz’Imana) ikaba ibarizwa
at 04:30
Labels: abahanzi nyarwanda


text:
Turi mu bihe u Rwanda ndetse n’isi yose muri rusange twugarijwe n’icyorezo cya Koronavirusi. Ubu ibikorwa byinshi birafunze harimo n’amashuri, birumvikana rero ko kubera kuguma mu rugo igihe kinini ushobora kumva utishimye, wihebye wibaza niba ibi bizarangira cyangwa se ukumva n’irungu rirakwishe kandi mu by’ukuri hari ibintu byinshi wakora bikagufasha kumva wishimye kandi nturambirwe. Muri ibyo byinshi wakora rero harimo no kwiga ikintu gishyashya. Zirikana ko ukwiriye kubaho wishimye, udahangayitse, ukora icyo ukunda kuko ibi bizagufasha kugira ubuzima bwiza.
Ni Nyampinga yaganiriye na Josée, kubera ko rero na we yari ari mu rugo yabonye amahirwe hafi y’iwabo ahari hagiye gukorerwa imirimo y’ubwubatsi bw’ibyumba by’amashuri, ayo mahirwe ayabyaza umusaruro, maze agezeyo yiga gusiga sima hagati y’amatafari ahiye, ibyo bita gukotera, ibintu kera yumvaga ari iby’abahungu ariko na we yarabishoboye, ndetse asanga nta murimo ukwiye kwitwa uw’abahungu gusa cyangwa uw’abakobwa gusa. Ikirenze kuri ibyo ubu abasha kwizigamira amafaranga akuramo.
Nubwo bwose Josée yize ikintu gishyashya ndetse kuri ubu kiri kumwinjiriza, birumvikana mbere na mbere habanza gusubiramo amasomo. Josée na we ibi ntabwo yabyirengagije.
Yagize ati “Gusubiramo amasomo nanjye nyasubiramo, ku Cyumweru kubera ko ntakora aba ari umwanya wo gusubiramo amasomo, kuko kwiga ni ibintu nkunda cyane ikindi kandi n’ababyeyi bange bahora babinshishikariza.”
Usibye Josée kandi, twaganiriye n’urubyiruko rundi rutandukanye, ruvuga ko ik’igenzi burya atari ugukuramo amafaranga, ahubwo ushobora no kwiga ikintu utari uzi mbere. Cyuzuzo yagize ati “Ngewe rero iyo maze gusubiramo amasomo yanjye, mfata akanya nkiga kuboha n’ubudodo ndebeye kuri Mama kubera ko abizi”
Ati “Rero ba Ni Nyampinga nabagira inama ko mu gihe umaze gusubiramo amasomo aba ari akanya keza ko kwiga ibindi utazi. Ushobora kwegera abavandimwe bawe cyangwa bagenzi bawe ukaba wakwiga nawe ikintu cyose ufitiye amatsiko.”
Ese wowe ni iki gishya waba warize utari uzi cyangwa se uri kwiga ubu? None se kubera iki ari cyo wahisemo? Ni izihe nyungu waba waratangiye gukuramo?
Zirikana rero ko nubwo amashuri yafunze azageraho agafungura maze ugasubira ku ishuri. Niba rero hari amafaranga uri kwinjiza ushobora kuzayakoresha ugira bimwe mu bikoresho by’ishuri uguramo. Aha rero biragusaba kumenya kwizigamira kuko byagufasha mu buzima bwawe bwose. Ese ni ubuhe buryo wakoresha wizigamira?
Dore uburyo wakoresha wizigamira
- Banza wihe intego z’ibyo ushaka kugeraho ndetse n’amafaranga wumva wazigama ugendeye ku yo winjiza
- Shaka agakaye cyangwa se ahantu uzajya wandika. Ibi bizagufasha kwibuka ndetse no gukurikiza intego wihaye
- Reba uburyo bukoroheye bwo kubikamo amafaranga wizigamira, aha ushobora gukoresha agasanduku gato ukajya ugenda ushyiramo ayo wizigamiye
- Irinde gusesagura ugura ibyo utateganyije cyangwa se kugura ibitari ngombwa


text:
Inkumi ifite amafaranga yiteguye gutanga akayabo ko kwifashisha mu bukwe ariko ikaba yarabuze umugabo, kwihanga byanze maze yambara ikanzu y'abageni ifata icyapa kinini kiriho ikigereranyo cy'imyaka y'umugabo yifuza, ajya mu muhanda ngo arebe ko wenda hari uwagira igitekerezo akamubaza izina.
Iyi nkumi yo muri Tanzaniya nyuma y'igihe kinini yarabuze umugabo kwihanga byanze maze yambara ikanzu y'abageni n'ivara ifata icyapa cyanditseho ko yifuza umugabo bakorana ubukwe uri hagati y'imyaka 20 na 70 ngo irebe ko nibura hari uwayibaza akazina.
Mbere yo kujya mu muhanda iyi nkumi yabanje yikoraho riraka yisiga ibirungo by'ubwiza ngo irebe ko wenda hari uwayibenguka
Ibi byabaye kuri uyu wa Gatatu tariki 15 Nzeri 2021. Mu kiganiro yatanze cyashyizwe kuri Youtube iyi nkumi yavuze ko yiteguye gutanga amafaranga akenewe kugira ngo ubukwe bugende neza ku buryo ntacyo umugabo azasabwa ndetse yemeza ko yamaze kugura n'impeta ebyiri nziza zirimo iye n'uyu mugabo wamwemera.
Icyakora ngo atabiciye ku ruhande nk'uko ikinyamakuru legitpost.com.ng cyabigarutseho, yavuze ko ibi yabitewe no kubona ashaje kandi imyaka iri kumusiga nta mugabo ndetse nta n'umubaza akazina. Iyi nkumi isanzwe ibarizwa mu idini Gatolika yavuze ko bibaye ngombwa yahindukirira umugabo yagira amahirwe yo kubona. Ngo irindi dini yakwemera kujyamo ni Islam.
Yazenguritse umujyi afite icyapa cyanditseho ko ashaka umugabo barushinga


text:
Mgr NGENDAHAYO Emmanuel yihanangirije abantu kureka kumenyera Imana nkaho ari mugenzi wabo.
Ku isabukuru y'imyaka makumyabiri n'icyenda EAR Dioyseze ya Byumba imaze ishinzwe, Uwepisikopi Mgr NGENDAHAYO Emmanuel yatangiye ashima Imana kuko yabafashije kugeza ikigihe nyuma y'ibihe bitandukanye yabanyujijemo kandi ko Diyosezi kuba igihagaze ari k'ubwubuntu bwayo. Yashimiye abagize uruhari bose kugeza iki gihe nk'uko yabashize mu byiciro bitatu aribyo bikurikira. Diyosezi ya Kigali yari iyobowe na Mgr Sebununguri kuba yaremeye kugirango Diyosezi ya Byumba ishingwe. Dr Mgr RWAJE Onesphore Umwepisikopi wa mbere wa EAR Dioyosezi ya Byumba k'ubwu bwitange yagize. Abakrisito bari bahari igihe Diyosezi yashinzwe aho yabashishikarije gukomeza gusangiza abandi ku mateka ya Diyosezi. Mgr Emmanuel yasobanuye ku rugendo rw'ibyiciro bigeze kuri bitanu EAR Diyoseze yanyuzemo ari ibi nk'uko bikurikira. Diyoseze yashinzwe mu bihe by'intambara yo kubohoza igihugu muri 1991 aho aba Krisito bari baravuye mu byabo bari mu nkambi ariko ashimira Imana ko yabarinze. Hakurikiyeho Genocide yakorewe abatutsi muri 1994 aho abantu benshi bagiye bahunga kandi abo nabo Imana yarabarinze. Hagati ya 1994-1998/9 abantu barahungaga ariko Mgr Emmanuel yashimiye Imana ko yabanye na EAR D/Byumba aho yayishoboje gufasha abantu mu buryo butandukanye. Kandi ibyo byatumye EAR D/Byumba ijya muri gahunda yo gufasha abantu ibaha ibintu byibanze umuntu yakenera mu buzima harimo ibiribwa, imyenda ibyo kuryamaho na ho kuba nibindi. Nyuma y'ibyo, hakurikiyeho kubaka iterambere rirambye ari nacyo gikomeza n'uyumunsi. EAR Diyoseze ya Byumba yatangiranye ama paruwase 17 harimo nayageraga mu mutara ariko ubu amaze kugera kuma Paruwase 50 kandi haracaza nandi. Mgr Emmanuel yavuze kandi ko EAR Diyosezi ya Byumba ikorera mu byiciro bitatu aribyo biharanira kurema umuntu wuzuye kandi ufite na roho nzima harimo; i) Guhagarara mu kwizera bamamaza Yesu Krisito. ii) Guhagarara mu kwizera bahamya Ubwami bw'Imana. iii) Guhagarara mu kwizera bahamya icyubahiro cy'Imana ariko baharanira imibanire myiza n'ubusabane na bagenzi babo. Ibi nabyo bikorerwa mu matsinda atandukanye ariyo Urubyiruko, Uragaga rw'abagore, Fathers Union hamwe n'abasheshakanguhe. Mgr Eammanuel yavuze kandi ko Diyosezi yabayeho mu gihe cy'urujijo aho abantu bitiranyaga Diyoseze na NGOs kubera ibikorwa by'urukundo EAR yakoraga ariko Umwepisikopi yasobanuye neza ko ibikorwa EAR Diyosezi ya Byumba ikora ari iby'ukwamamaza Yesu Krisito kandi ko itandukanye na NGOs nk'uko bamwe babyitirana. Umwepisikopi Mgr NGENDAHAYO Emmanuel yakomeje gushimangira kandi ko Diyosezi ya Byumba igikomeje icyerecezo cyo kugarura ubwami bw'Imana aho abantu bagomba gukura invugo mu magambo bakajya mubikorwa. Yavuze kandi ko abantu bagomba kwirinda kumenyera Imana nka mugenzi wabo aho uyibeshya nk’aho itakunva, ugakora ibyo uzi ko idakunda. Umwepisikopi yifurije isabukuru nziza ku bakristo bose, ashimira abagizemo uruhari kugirango Diyosezi igere aho igeze ubu, ashimira abakrisito bose, abayoboye mbere, n'aba Pasteri bose ariko abibutsa ko urugendo rugikomeza nubwo bagomba kwizera Umwuka wera kuko atazabatererana ahubwo azabana nabo, azagendana nabo, kandi azanabashoboza. Umwepisikopi Mgr NGENDAHAYO Emmanuel yasoje yifuriza abagiye kurobanurwa kwinjira muri uwo muhamagaro batera ikirenge mucy'abandi babamanjirije ariko berekeza hamwe mu ntumbero yo gushyikiriza abantu bose Yesu Krisito nk'uko intego ya Diyosezi ya 2020 ibivuga. (Abakolosayi 1:28)


text:
Inyigisho yo ku cyumweru ku cya 26 Gisanzwe, A, 01 Ukwakira 2017
Amasomo: Isomo rya 1: Ezk 18, 25-28; Zab 24, 4-9; Isomo rya 2: Fil 2, 1-11; Ivanjili: Mt 21, 28-32
- Imbabazi z’Imana ku bantu bose
Amasomo yo kuri iki cyumweru agamije kutwibutsa ko Imana Data Ushoborabyose ibabarira.Imbabazi zayo zigirira akamaro abantu bose bemeye Yezu Kirisitu wikonojemo ikuzo akaza muri iyi si kumenyesha bose Imana y’ukuri Nyirimbabazi. Twakire twese impuhwe Imana yadusenderejemo muri Yezu Kirsisitu Umwana wayo.
Mu isomo rya mbere twumvise Imana ihugura abantu bayigisha impaka bibwira ko imigenzereze yayo idatunganye. Ezekiyeli yashakaga gukangura abantu muri Isiraheli bibwiraga ko batunganye rwose maze bagasuzugura abo babonaga ko ari abanyabyaha. Si ukubasuzugura gusa ahubwo bashakaga ko Imana yahana yihanukiriye abanyabyaha ndetse ikabarimbura ku isi. Bumvaga rwose ko Imana idashobora kubabarira abanyabyaha.
- Twese turi abanyabyaha
Mbese mugira ngo muri iki gihe twe ntidufitanye isano n’abo Banyantungane? Ni kenshi natwe twitegereza abanyabyaha tukarungurirwa. Ariko tubyitondere: Iyo uvuze abanyabyaha muri rusange, ntibyumvikana neza ibihangayikisha abantu benshi. Tuzi ko twese turi abanyabyaha. Kandi no mu misa ya buri munsi turabyihamya tugira tuti: “Nemereye imbere ‘Imana Ishoborabyose ko nacumuye rwose mu byo natekereje, mu byo navuze no mu byo nakaoze no mu byo nirengagije gutunganya. Koko naracumuye rwose…”. Iyo tuvuga ayo magambo ntituba dukina. Ni ukuri ducumura buri munsi. Impamvu ni uko turi ku isi kandi umubiri wacu muri iyi si ukaba urangwa n’intege nke cyane. Umugabo mbwa aseka imbohe, ntawe ukwiye gusuzugura abanyantege nke. Ahubwo icy’ingenzi, ni ukugana intebe ya Penetensiya, guhora umuntu aganira na Yezu Kirisitu no kwegera ameza matagatifu duhabwa ifunguro ry’ubuzima.
Uko kumvira Imana no kwihatira gukora ibyo itubwira, ni ko kwiyungurura no kwisubiraho buri munsi. Kwemera Izina rya Yezu ari byo kwiyemeza kumwamamaza no kugana mu butumwa atwoherezamo. Ntibikwiye kumwemera no kudakora icyo adutuma gutunganya.
- Kwiminjiramo agafu
Umwe mu bahungu twumvise mu Ivanjili yabwiye se ko yemeye kujya kumukorera nyamara ntiyajyayo. Ubwo ni uburyarya bufitanye isano no kubaha Imana ku karimi gusa nyamara mu bikorwa nta murava. Uwa kabiri wari wabanje guhakana nyamara we yaribajije maze ajya gukorera se.
Uko kwibaza no gukurikirana icyo Data Udukunda ashaka, ni ko kwakira imbabazi z’ukugoma kwacu. Ni ko kwisubiraho no gutaha ijuru. Na ho bimwe byo kwigaragaza inyuma ko dutunganye nyamara nta kigenda mu mutima wacu, ni ko kwigira intungane kandi ibyo ntibiganisha mu ijuru. Bene abo bantu bubaha Imana by’inyuma nta gushyira mu gaciro, ni bo akenshi usanga biha kuvugaguzwa barebera ku rutugu abanyabyaha.
- Ababisha bazajya mu ijuru?
Twavuze ko twese turi abanyabyaha, ko nta we ukwiye kumva ko abanyabyaha Imana idashobora kubabarira. Nta cyaha na kimwe Imana itababarira iyo nyiracyo yemeye kwisubiraho akareka ibibi yakoraga akagororokera Yezu Kirisitu. Abasoresha, ni abantu rubanda yabonaga ko bajandamye mu byaha byo kunyanganya abaturage. Nyamara bamwe muri bo bumvise inyigisho ya Yezu bisubiraho. Abo bisubiyeho binjiye mu Ngoma y’ijuru. Yezu yavuze ko n’abakobwa b’ibyomanzi bazadutanga mu Ngoma y’ijuru. Abo ni abazabasha kwisubiraho bakareka uburaya bwabo bakumvira Amategeko y’Imana Data Ushoborabyose. Ijambo Yezu yatubwiye ntirivuga ko abo banyabyaha bazajya mu ijuru byanze bikunze. Bazarijyamo nibicuza bakagarukira Imana. Utazareka ibyaha bye azorama mu muriro utazima, nta kundi. Ariko kwigishwa no gukira birashoboka kuva tugifite aka kuka duhumeka.
Abanyabyaha bakunze kuducumuza tukibaza impamvu Imana ibareka bagasagamba, ni ba bandi b’ababisha ku buryo bugaragara: Abarozi, abicanyi bafite ubukocanyi burenze urugero n’abandi bateza amakuba inzirakarengane ku isi yose. N’ubwo abo babisha bivuga ibigwi muri iyi si ariko, icyo Nyagasani Yezu atwibutsa, ni uko na bo abafitiye impuhwe kandi ashaka kubahaza ubuzima bwe bwuzuye! Icyo adusaba twese, ni uguhora dusabira bene abo guhinduka no kumenya igikwiye. Ikindi adusaba, ni uguharanira kubaha Amabwiriza ye no kwirinda kwishimira akarengane kuko nk’uko Pawulo Intumwa atubwira, “Urukundo ntirwishimira akarengane” (1 Kor 13, 6).
Yezu Kirsitu asingizwe. Umubyeyi Bikira Mariya aduhakirwe. Mutagatifu Tereza w’Umwana Yezu n’abandi bagenzi be mu ijuru badusabire kuri Data Ushoborabyose.
Padiri Cyprien BIZIMANA


text:
Icyayi cya tangawizi n’indimu kizwiho kongerera umubiri ingufu, kongera ubudahangarwa bw’umubiri ndetse no gufasha mu mikorere inyuranye y’umubiri.
Uruvange rwabyo rero twakita icyayi cya tangawizi n’indimu rukomatanya ibyiza bya buri kimwe nuko urwo ruvange rukaba ingenzi ku buzima bwacu bwa buri munsi.
Ni gute icyayi cya tangawizi n’indimu gikorwa?
Nyuma yo gucanira amazi akabira, ukataguriramo tangawizi (ikijumba kimwe kirahagije muri 250mL z’amazi ni ukuvuga igikombe), noneho ugakamuriramo igisate cy’indimu ukareka bikivanga mu gihe byibuze cy’iminota 5 ku muriro mucye.
Uramimina ukanywa gusa ushatse wakongeramo ubuki ngo byongere icyanga uretseko no kubinywa byonyine wumva bifite icyanga rwose.
Akamaro k’icyayi cya tangawizi n’indimu ku buzima
1. Isesemi no kugugara mu nda
Muri tangawizi dusangamo zingiber, kikaba ikinyabutabire kizwiho kurwanya no kwirukana bagiteri mbi zifata mu gifu zigatuma igogorwa ritagenda neza. Si ibyo gusa kuko inazwiho kurinda isesemi cyane cyane ku bagore batwite. Indimu yo burya irwanya ikirungurira ikanavura kugugara no gutumba nyuma yo kurya. Uruvange rwabyo rubikorera rimwe byose
2. Gutekereza
Iki cyayi byagaragaye ko gifasha abakinywa gutekereza byihuse ndetse no kugira ingufu z’ubwonko no gufata mu mutwe. Ndetse gifasha mu koroshya uturandaryi no kurwanya umunabi bigatera ibitekerezo bizima. Kirwanya kandi indwara yo kwibagirwa ikunze gufata abageze mu zabukuru ndetse kikarinda stress.
3. Uruhu
Kuba indimu na tangawizi bikungahaye ku ma vitamin anyuranye n’izindi ntungamubiri, bigirira akamaro uruhu. Ushobora kunywa uru ruvange cyangwa se ukarwisiga ku ruhu ahantu wumva hari uburyaryate kandi nta cyakurumye.
Uru ruvange rukaba rutuma hakorwa uturemangingofatizo dushyashya ndetse rukanarinda kuba uruhu rwafatwa n’indwara zandura cyane cyane iziterwa na virus na bagiteri zifata ku ruhu.
4. Gutakaza ibiro
Tangawizi izwiho gufasha mu mikorere yihuse y’umubiri bityo kunywa icyayi irimo bikaba bituma wumva uhaze nuko ukaza kurya gacye. Niyo mpamvu mu gihe wifuza gutakaza ibiro, kunywa uru ruvange buri gitondo bituma umubiri utwika calories nyinshi kuko bibarinda kuza kugira ikindi bafata mbere y’ifunguro rya ku manywa.
5. Imisatsi ikomeye
Kuva na kera tangawizi n’indimu byagiye bikoreshwa buri cyose ukwacyo mu gutuma ugira umusatsi ukomeye. Uruvange rwabo rero ruba rukungahaye kuri vitamin A na C, zose zizwiho gutuma imisatsi ikura kandi igakomera ndetse bikanarinda imisatsi gupfukagurika.
6. Ubudahangarwa
Tangawizi n’indimu byose bizwiho kuba mu mafunguro akomeye mu kongerera ingufu ubudahangarwa bwacu bityo bikarinda umubiri indwara zinyuranye. Nko mu gihe warwaye inkorora n’ibicurane, kunywa iki cyayi 2 ku munsi birakuvura rwose ukaba muryerye.
7. Diyabete
Mu kuringaniza igipimo cy’isukari yo mu maraso nta kiza ku isonga kurenza tangawizi. Ituma umubiri ukora insulin ihagije bityo igipimo cy’isukari yo mu maraso kikamanuka. Niyo mpamvu mu gihe cyose ufite iyi ndwara cyangwa se ufite ibimenyetso by’uko ushobora kuyirwara, ari byiza kunywa iki cyayi
8. Kugabanya uburibwe
Kuba tangawizi izwiho kurwanya ububabare no kubyimbirwa bituma uru ruvange ruba ingenzi mu kurwanya uburibwe bunyuranye. Waba urwaye umutwe, uribwa iryinyo, uri mu mihango ibabaza, urwaye umugongo, cyangwa se umaze kubagwa, iki cyayi kizagufasha koroherwa n’uburibwe.
9. Kurwanya umunabi
Kuko iki cyayi nubundi gifasha mu mikorere myiza y’ubwonko no gufasha uturandaryi gukora neza, ni cyiza mu kurwanya umunabi waba uwo waramukanye cyangwa uwo watewe na stress z’akazi cyangwa ibindi binyuranye. Kukinywa bizatuma wirirwana akanyamuneza kandi bikurinde umushiha n’ibijyana na wo
Icyitonderwa
Kuri bamwe nyuma yo kunywa iki cyayi bashobora kugira ikirungurira cyangwa kuribwa mu gifu. Ibi biterwa ahanini nuko igifu kitihanganira tangawizi cyangwa se kigira ubwivumbure kuri yo. Mu gihe bikubayeho ni byiza kubihagarika cyangwa se ukajya ukinywa ubundi ukarenzaho bicarbonate.
Src: Umutihealth


text:
Umuhanzi Justin Bieber yavuze ko yibuka uburyo yajyaga anywa ibiyobyabwenge abazamu be bagakeka ko yapfuye ariko ngo kuva yashaka umugore we, Hailey Baldwin ngo byose byarahindutse.
Mu kiganiro gishya yagiranye n’ikinyamakuru GQ, Bieber ufite imyaka 27, yerekanye aho ikibazo cye cy’ibiyobyabwenge kigeze maze avuga ku iterambere ry’umubano we n’umugore we, Hailey Baldwin n’urugendo rwe mu bukiristo.
Bieber yatangaje ko ingeso ye ikomeye yo gukoresha ibiyobyabwenge yari mbi ku buryo abashinzwe umutekano binjiraga mu cyumba cye nijoro bakagenzura ko akiri muzima, ariko agashima Imana ko afite umugore mwiza wamuyoboye mu nzira nziza akamuba hafi.
Bieber yabwiye umunyamakuru Zach Baron ati “Mfite umugore nubaha cyane, numva mpumurijwe kandi nezerewe iyo ndi kumwe nawe mbese numva mfite umutekano. Ubu ndumva umubano wanjye n’Imana ari mwiza”.
Akomeza agira ati “Bimeze nk’aho natsinze ibyo byose by’ibiyobyabwenge, gusa ndacyafite agahinda, kandi ndacyafite umubabaro. Kandi natekerezaga ko intsinzi yose igiye gutuma ibintu byose biba byiza. Kuri njye rero, ibiyobyabwenge byari umumaro wo gukomeza kunyuramo “.
Yavuze kandi ku ihishurwa rye ryo mu mwaka wa 2020 avuga ko arwaye indwara ya Lyme. Ati “Mvugishije ukuri, mfite ubuzima bwiza, Nagize ibintu byinshi binyugarije by’uburwayi biragenda”.


text:
Ni kenshi abantu bashaka gukira bibaza ahantu bajya bakabona ibitekerezo bishya kandi bibafasha gutekereza neza mu buzima bwabo no gutera imbere. Ntugire impungenge, ubwonko bwawe […]
Ibihugu bya afrika bifatwa nk’ibikiri mu nzira y’amajyambere, ndetse ibihugu byo kuyindi migabane biracyafata afurika nk’umugabane ukennye cyane (third world). Gusa nubwo biri uko kurundi […]
Waba warigeze utekereza uko byamera usanze hari igice cy’umubiri wawe ufite gishobora kwandika amateka ku isi? Wowe ushobora kumva ari ibintu bisanzwe, gusa ariko ku […]
Mu bihugu byinshi bya Africa, hari ibintu byinshi tutagira hari byinshi tutabona ndetse bigatuma haribyo twumva tugakeka ko ari ibinyoma. Niyo mpamvu ubishoboye amafaranga yawe […]
Kenshi ushobora kuba ureba kuri televiziyo yawe, kuri telefone, kurukweto waguze, cyangwa se ku mwenda ukabona ibimenyetso byanditseho binyuranye ariko ntumenye icyo bivuze, inyuguti ya […]
Umunsi kuwundi mukazi kacu usanga dufungura amakarito, ariko kandi benshi muritwe usanga ayo makarito tuyafungura ntacyo twitayeho, rimwe na rimwe bikadutera ibihombo kandi byose biturutse […]
Ubushakashatsi bwerekana neza ko umugabane wa Africa, aricyo gice cya mbere ku isi kirangwamo abantu benshi bafite imyaka micye. Bimwe mubyo ibihugu bya Africa byinshi […]
Ijambo ry’imana riravuga ngo “nimubura ubwenge nange nzabareka” iyi mvugo rero imaze kugenda ihama abantu benshi ndetse bamwe muribo bakaba ari abanyedini bakomeye. Aha turavuga […]
Waba warigeze wumva ubuhamya bunyuranye bw’abantu bavuga ko bapfuye bakazuka, nyuma gato yuko umutima uhagaze, cyangwa se n’abaganga bakemeza ko umuntu yapfuye, burya hari byinshi […]
Kuri ubu nubwo filimi zisanzwe ari ikintu gikunzwe ku isi ndetse bamwe bakishyura menshi ngo bazirebe, ubu ibintu byahindutse, ushobora kureba filimi ndetse ukanahembwa. Iki […]
error: Content is protected !!


text:
Isezerano rishya—Igitabo cy’ubuhanuzi.
Ibyahishuriwe Yohana.
Igitabo cya nyuma muri Bibiliya, nicy’ibyahishuwe, Intumwa Yohana, wanditse igitabo cya kane cy’ubutumwa bwiza, akaba ariwe wanditse inzandiko eshatu zibanziriza igitabo cy’ibyahishuwe. Ibyahishuwe nicyo gitabo cy’ubuhanuzi cyonyine mw’Isezerano rishya, kandi tuvugishije ukuri biragoye no gusobanukirwa nagace nagato k’ikigitabo, cyanditswe mu rurimi rugoye rw’iby’imperuka, birimo ihishurirwa, bikoreshwa ururimi rugereranya, gukoresha imibare, intego zacyo kenshi ni ku bikorwa by’imperuka, urugamba rwo kurwanya ibibi hakoreshejwe ibyiza, gucira urubanza ibyaha, no gutabarwa kw’Imana mu gihe cy’amakuba.
Iki gitabo cy’Ibyahishuwe gikinguriwe insobanuro itandukanye, ku bakristo bashyira mu gaciro, bagishyize mu byiciro kubera insobanuro yabo kur’iki gitabo. Iki gitabo uretse kuvuga amateka yisi, ariko ibyo cyitirirwa n’ihishurirwa rya Yesu Kristo.
Mu gice cya mbere iki gitabo cyerekana ubwiza bwe, ubwenge bwe n’imbaraga; mu gice cya 2-3 bigaragaza ubutware gifite kuma Torero; mu gice cya 5-19 bigaragaza imbaraga, n’ubushobozi bwo gucira isi urubanza. Ntabwo Yesu ashushanywa nk’uteye ubwoba cyangwa uworoheje. N’intwari yanesheje, umugaba w’ingabo zo mw’ijuru, kandi iki gitabo cyivugako hazabaho umunsi azaza afite ubutware bwo gutsinda anti-kristo, umuhanuzi w’ibinyoma n’abandi banzi bose, kandi akubaka ubwami bwe mugukiranuka n’ubutabera.
Umubare karindwa urakoreshwa cyane mur’iki gitabo: Amatorero arindwi (ibice 2-3)
Ibimenyetso birindwi (Ibyah 6:1-8:1) Impanda ndwi (8:2-9:21) ibimenyetso birindwi (12-14) Inzabya ndwi (15-16) ibikorwa birindwi bya nyuma (17-22)
Abenshi bakoresha Ibyah 3:20 nk’ijwi rya Kristo ababwiriza: Dore mpagaze kurugi ndakomanga! Umuntu ni yumva ijwi ryanjye agakingura urugi, nzinjira iwe dusangire” Abakristo mu binyejana byinshi bafashijwe n’amagambo yanditse mu 21:1-4 aho tubona ihumure ry’Imana ikomeye; izahanagura amarira ku maso yabo. Ntarupfu ruzongera kubaho ukundi, nta mibabaro kuko ibya kera bizaba byahise”.
Dore icamake y’iki gitabo.
I. Amagambo abanza (1:1-8)
II. Ibya kera (1:9-10)
III. Ibya none- ijambo rya Kristo kuma torero 7 (ibice 2-3)
IV. Ibyahanuwe (4:1-22:5)
- Igihe cy’imibabaro ikomeye (4:1-19-21)
- Ingoma ya Kristo (imyaka 1000) n’intebe yera y’Imana ikomeye (20:1-3)
- Urubanza rw’iteka (21:1-22:5)
- Indunduro (22:6-21)


text:
Bifuza ko igishanga cy’Agatobwe cyatunganywa kuko kibateza imyuzure ibangiriza imyaka
Abahinga mu Gishanga cy’Agatobwe hafi y’umuhanda wa Kaburimbo Huye-Kibeho, barifuza kugitunganyirizwa kuko uko babyikoreye bitabarinda imyuzure, nyamara ibangiriza imyaka.
Abahinga muri iki gishanga bavuga ko bacyitunganyirije mu mwaka wa 2017. Icyo gihe baciyemo amapariseri yo guhingamo, bakora n’imiferege itwara amazi, ariko ibi ntibibuza ko mu gihe cy’imvura nyinshi amazi yuzuramo, akabatwarira imyaka.
Ayo mazi yuzura mu mirima yabo ni ava mu kagezi k’Agatobwe kayinyuramo, andi akava mu muhanda wa kaburimbo uherutse gutunganywa, andi na yo akava mu gasantere ka Karama.
Uwitwa Thaciana Mukanshaka, ahinga hafi y’umuhanda wa kaburimbo. Agira ati “Iyo imvura yaguye ari nyinshi haratwarwa, tugasarura utwagiye turokoka. Hatwawe kurusha guhera mu mwaka ushize kubera uriya muhanda, kuko umucanga wawumanutsemo warenze ku bigori.”
Yungamo ati “Bari bavuze ko uruzi bazaruyobya ngo barebe yuko hatakongera gutwarwa, ariko ntibirakorwa. Turahinga ari ugupfa guhinga.”
Placidie Uwitonze we ahinga mu gice kimanukiramo amazi aturuka ku gasantere ka Karama. Avuga ko amazi ahamanuka ari menshi cyane ku buryo atwara inyongeramusaruro baba bahinganye n’imyaka.
Agira ati “Rwose uwadufatira amazi aturuka mu gasantere ka Karama yaba akoze, ayahaturuka ahura n’ay’Agatobwe, ifumbire igahita ishiramo tugahomba gutyo.”
Emmanuel Nzabirinda avuga iby’ibihombo bagiye baterwa n’imyuzure agira ati “Imyuzure iraduhombya muri rusange, ariko njyewe ku giti cyanjye nigeze guhinga block zigera muri eshanu z’ibigori. Buri block nagombaga kuyisaruramo umufuka w’ibigori, ariko nasaruyemo umufuka umwe muri zose.”
Nyuma yaho ngo yahinze ibirayi muri ya mablock atanu, ariko yose hamwe ngo nta mufuka yakuyemo kuko amazi yaretse mu murima hanyuma ibirayi bikabora.
Umuyobozi w’Akarere ka Huye, Ange Sebutege, avuga ko muri rusange mu Karere ayobora hakiri ibishanga biri ku buso busaga hegitari 748 bikeneye gutunganywa, kandi ko bateganya kuzabitunganya binyuze mu mirimo y’amaboko ihabwa abakene muri gahunda ya VUP.
Ati “Haracyakorwa inyigo. Ntabwo bizakorerwa rimwe ariko gahunda ni iy’uko bizakorwa n’abaturage babigizemo uruhare.”
Ibi ngo bizafasha ko haramutse hagize icyangirika, ba baturage bagize uruhare mu kubyubaka bagikosora.


text:
Kirehe:Ubwitabire bwa mituweli ya 2017-2018 bugeze kuri 87%
Yanditswe na admin
Abayobozi bo ku rwego rw’umudugudu, mu Karere ka Kirehe, bavuga ko bagiye gushyira imbaraga mu bukangurambaga mu ngo zitaratanga mituweli, kugira ngo uyu mwaka wa 2017 uzarangire abaturage bose baratanze imisanzu ya mituweli.
Abayobozi baganiriye n’Imvaho Nshya bagaragaza ko abaturage bamaze gusobanukirwa akamaro ka mituweli mu buzima bwabo, kuko uyifite akarwara, yihutira kugera kwa muganga akavurwa ku giciro gito cyane.
Icyakora n’ubwo umwaka ushize wa 2016-2018 warangiye Akarere ka Kirehe kari mu turere 4 twa mbere, dufite abaturage bitabiriye gutanga ubwisungane mu kwivuza, ku gipimo cya 98%, muri uyu mwaka ho ubwitabire buracyari hasi kuko abagera kuri 13% batari babutanga.
Mwongereza Félecien, uyobora umudugudu wa Kabusunzi, Akagari ka Ntaruka, aganira n’Imvaho Nshya yagize ati “Mu mudugudu wange twatanze mituweli, tugeze kuri 95 %, abandi na bo babuzeho Leta yarabishyuriye, ni ba bandi b’abakene bo mu kiciro cya mbere cy’ubudehe bishyuriwe na ‘Parterners in Health.”
Icyakora hari naho mu yindi midugudu ubwitabire butari bwagera ku 100%, nko mu mudugudu wa Gashasha, mu murenge wa Nasho nk’uko umuyobozi wawo yabisobanuye mu kiganiro n’Imvaho Nshya.Nyuma aragaragaza n’ingamba bafashe kugira ngo abataratanga mituweli bihutire kuyitanga.
Ati “Mu mudugudu wange hari ingo zirimo zigera kuri 20, mu ngo 135 mfite; abantu bataratanga mituweli. Usanga ari ba bantu bagenda biganyira, ni bo tugenda twigisha ko bakwiye gukurikira inzira nziza yo gutanga ubwisungane mu kwivuza. Igikenewe tugiye gushyiramo imbaraga ni ubukangurambaga bugeze kuri buri rugo, ku buryo uyu mwaka (2017) urangira ari 100%”
Umuyobozi w’Akarere ka Kirehe Muzungu Gerard, avuga ko abaturage bose bakwiye kwitabira ubwisungane mu kwivuza 100%, kugira ngo babe bafite ikizere ko ubuzima bwabo buri mu bwishingizi, ku buryo n’iyo batungurwa n’uburwayi ntawagira imbogamizi zo kwivuza.
Asaba kandi abayobozi gushishikariza abaturage kwitabira gutanga mituweli, Kirehe ntizasubire inyuma mu kugira abaturage bitabira gutanga mituweli.
Ati “Ndagira ngo nsabe abayobozi, umwaka ushize (2016-2017) twasoje turi ku isonga kuri 98%, ariko ubu ndabona hari uturere turi kuducaho. Uyu munsi turi ku mwanya wa 6 ku bwitabire bwa 87%, turacyafite urugamba. Umuhigo dufite ni uko abaturage bacu bose bazitabira mituweli 100%, ni yo mpamvu tugomba gufata ingamba, nk’izo twari twafashe mu mwaka ushize, ntituzasubire inyuma.”
Akarere ka Kirehe gatuwe n’abaturage basaga ibihumbi 340, batuye mu mirenge 12, mu tugari 60 n’imidugudu 612.
MANISHIMWE NOËL


text:
Guhera tariki ya 31 Gicurasi kugera ku ya 4 Kamena 2015, Mani Martin yari kumwe n’abanyamakuru n’abakozi b’Ikigo cy’Igihugu Rwanda cy’Iterambere(RDB)cyabafashije mu gusura ahantu nyaburanga mu Ntara y’Amajyaruguru ngo barebe ibyiza byaho banabigeze ku bandi.
Ni we muhanzi w’Umunyarwanda wabonetse nk’umwe mu bareberwaho na benshi wanabibakundisha mu gihe abandi bari batumiwe batitabiriye uru rugendo.
Yishimiye ko yasuye aha hantu nyaburanga harimo ibirunga nk’icya Bisoke, ingagi, ubuvumo, ibiyaga by’impanga bya Burera na Ruhondo, ubuvumo bwa Kinigi, n’andi mateka atandukanye.
Ati “ Ni ibintu ntatekerezega ko nzabona mu buzima bwanjye ndumva nishimye cyane.”
Ku myaka agezeho kandi ngo yigaye kuba amateka nk’aya atari ayazi ahubwo akaba yayabonaga ari uko hari abayanditseho muri filimi , kubibonera kuri za Televiziyo nyamara abanyamahanga bakaba babizi kumurusha.
Abahanzi bambaye ikirezi batazi ko cyera
Mani Martin yasabye abahanzi gukoresha ibyiza nyaburanga by’u Rwanda , ikirere cy’u cyaho, amazi n’ibindi byiza bitandukanye.
Ati “Tugeze igihe turimo kujya gushaka amazi yo gushyira muri video muri Kenya no muri Tanzania, tugeze igihe tujya gushakisha imisozi myiza n’ibindi bintu bitandukanye byo gushyira mu ndirimbo zacu z’amashusho mu mahanga nyamara ngo birababaje kuko no mu Rwanda bihari kandi byiza kurusha iby’imahanga”
Yungamo ati “Ariko maze kugera aha numvise bibababje kuba tumaze kugera kuri urwo rwego kandi twagakwiriye kuba dukoresha ibyacu bwite maze n’abandi banyamahanga bakaza kubireba hano nabo bakabishyira muri filimi no mu mashusho y’indirimbo zabo, ariko babibonye kuri twebwe ubwacu.”
Yagiriye inama bagenzi be yo gukunda iby’iwabo ndetse bakabikoresha nk’abantu bareberwaho na benshi(Public figure).
Ati “Nitwe bareberaho ibijyanye nuko igihugu kiba kimeze, nitwe twakagombye gutera intambwe ya mbere yo kwerekana iby’iwacu kugera ku rwego n’abandi banyamahanga bazaza kubireba.”
Yongeyeho ati “ Abahanzi nabasaba ko dukwiriye gukunda ibyacu ubwacu maze tukabasha kubigeza ku rwego n’abandi baza kubireba babikuye no kuri twe ubwacu.”
[email protected]
Twitter: NtakirutaDeus


text:
IJAMBO ry’umuyobozi w’Ishyaka Ishema ku isabukuru ya Repubulika:
Twizihize Isabukuru ya Repubulika turwanya ubwikanyize bwa Perezida w’umunyagitugu!
Banyarwandakazi, Banyarwanda,
Baturanyi namwe ncuti z’Abanyarwanda,
1.Uyu munsi Abanyarwanda baribukana icyubahiro umunsi muhire w’iya 28 Mutarama, umunsi Abenegihugu bahagurutseho baturutse mu mpande zose z’u Rwanda bagahurira i Gitarama, bagafata icyemezo kidasubirwaho cyo gusezerera ingoma ya cyami na gihake, igasimbuzwa Repubulika ishingiye ku mahame ya Demokarasi . Kugeza n’uyu munsi u Rwanda ni Repubulika. Ushaka guhinyuza yasoma itegekonshinga u Rwanda rugenderaho , mu ngingo yaryo ya mbere :
« Leta y’u Rwanda ni Repubulika yigenga kandi ubutegetsi bwose niyo buturukaho, ishingiye kuri demokarasi kandi igamije guteza imbere abaturage kandi ntishingiye ku idini.
Ishingiro rya Repubulika ni ubutegetsi bwa rubanda, butangwa na rubanda kandi bukorera rubanda« .
2.Reka twibutse ko ingengabitekerezo ya cyami yari yaracengeje mu mitwe y’abenegihugu ko ubutegetsi atari ubwabose, ko ahubwo ari ubwabamwe, ko gutegeka bivukanwa, ko bitangwa mu maraso, ko hari bake bavukiye gutegeka, abandi benshi bakavukira kubabera abagaragu. Ko ubutegetsi bubereyeho gukorera inyungu z’abategetsi mbere na mbere.
3.Niyo mpamvu abaturage babagaho babereyeho guhakirizwa, gutanga imisoro, amakoro n’amahoro by’urudaca. Abaturage baberagaho gukorera umwami n’ibyegera bye , ubuzima bwite bw’ingo n’imiryango yabo nta kandi gaciro bwagiraga ! Umuturage warambirwaga ako gahato akihagararaho akanga kuyoboka yakubitwaga ikiboko akamugazwa, yaricwaga cyangwa agacirwa ishyanga !
4.Italiki ya 28 Mutarama 1960 niyo yahinduye iyo miterere y’ubutegetsi : niyo mpamvu ibyabaye icyo gihe byiswe« Revolisiyo ya Rubanda ». Mu kwemeza ko u Rwanda rubaye Repubulika, ko Kalinga iciwe n’izayo zose, ko ubwiru burangiye…. imiterere y’ubutegetsi yari ihindutse bidasubirwaho, kuko bwari busubijwe mu maboko ya bene bwo : kuva uwo munsi byumvikanye ko « ubutegetsi ari ubwa rubanda, rubanda ikaburagiza abo yishakiye binyuze mu matora adafifitse ». Icyo nicyo duhimbaza uyu munsi ku ncuro ya 57 !
Gusa rero iyi sabukuru tuyihimbaje mu gihe gisa n’ikidasanzwe.
5.Tubabajwe no kuyihimbaza mu gihe umwami wa nyuma w’u Rwanda, Kigeli V Ndahindurwa aherutse kwitaba Imana ariko n’ubu tukaba tutazi neza aho ashyinguye kugira ngo ababyifuza babe bajya kumwunamira . Nk’uwabaye umukuru w’igihugu , Kigali V Ndahindurwa , yakagombye kuba yarashyinguwe agahabwa icyubahiro kimukwiye, nyamara siko byagenze. Ubu rubanda iribaza niba mu by’ukuri umugogo w’umwami wacu ushyinguye muri Porotugali cyangwa i Mwima ya Nyanza . Ninde uvugisha ukuri, ninde ubeshya Abanyarwanda hagati ya Paul Kagame n’abakunzi ba Kigeli? Politiki yo kurindagiza Abanyarwanda izarangira ryari ! Dukeneye ko iki kibazo gisobanuka .
6.Tuboneyeho akanya ko gusuhuza « Yuhi VI » wimiye ishyanga bitari bikwiye . N’ubwo ari umwami udategeka ahubwo akaba ari umwami w’umuco nk’uko byasobanuwe, tumwifurije ishya n’ihirwe , Imana imukomeze kandi izamuhe ubushishozi n’imbaraga zo gutanga umuganda we mu gukemura ibibazo bikomereye Abanyarwanda muri iki gihe, bityo na we azagire amahirwe kandi aterwe ishema no gutaha mu Rwamubyaye yemye.
7.Nanone ariko mu gihe duhimbaza iyi sabukuru ya Repubulika ishingiye ku mahame ya demokarasi, turamagana twivuye inyuma imikorere y’umunyagitugu Paul Kagame wagaruye muri Repubulika y’u Rwanda bwa butegetsi bwubakiye ku muntu wishuka ko « yavukanye imbuto, ngo akaba ari we wenyine ushoboye gutegeka u Rwanda « .Dore bigeze n’aho arenga umurongo utukura akadukana ibyo « gucira ishyanga » abandi benegihugu bifuza kugira uruhare mu micungire myiza y’igihugu cyabo , binyuze mu kwitabira amatora . Ubu bubasha Paul Kagame yihaye bugaragaza neza uko yumva ibintu mu mutwe we : yiyumva nk’umwami, u Rwanda rukaba rutakiri Repubulika , ahubwo rwarasubiye kuba akarima k’abibwira ko bavukanye imbuto !
8.N’ubwo Abanyarwanda benshi (Abatutsi, Abahutu n’Abatwa) bashyira mu gaciro babibona , bakababara mu mutima wabo ariko bagahitamo kwicecekera, twebweho rwose ntabwo dushobora kwemera kuripfana : ibi bintu ni amahano. Paul Kagame arananiwe. Akwiye kurangiza manda ye ya kabiri ubundi akegama, akareka abaturage bakihitiramo abayobozi bashaka muri aya matora yegereje. Ntabwo dukwiye kwemera ko asubiza ighugu cyacu mu kaduruvayo no mu ntambara z’urudaca ku nyungu ze bwite n’umuryango we!
8.Niyo mpamvu twifuza dukomeje ko hashyirwaho « Leta y’u Rwanda ikorera mu buhungiro » mu gihe kitarambiranye, bityo ikibazo cy’Umunyagitugu ushaka gukomeza kugira Abanyarwanda bose ingaruzwamuheto kigashakirwa umuti mu maguru mashya.
9. Ntitwasoza iri jambo tutunamiye abenegihugu b’intwari bahanze Repubulika, tugashima by’umwihariko Mbonyumutwa, Gitera , Kayibanda n’abo bafatanyije. Ndasaba imiryango yabo ko idakwiye kwemera gukomeza guhatirwa kubaho mu ipfunwe, ahubwo ko igomba kubyutsa umutwe, ikagira uruhare rugaragara mu kugoboka Repubulika ; igihe kizagera isubizwe ishema kandi ihabwe ingororano ikwiye abitangiye igihugu.
10.Twifurije Abataripfana bose umunsi mwiza kuri iyi taliki bizihizaho ishingwa ry’Ishyaka ryabo « ISHEMA ry’u Rwanda » riharanira « Kunga abenegihugu kugira ngo bafatanye kwiyubakira u Rwanda rujya mbere kandi ruha abana barwo bose amahirwe angana ».
Harakabaho Repubulika y’u Rwanda
Harakabaho abenegihugu batewe ishema no guharanira ko demokarasi ishinga imizi mu Rwanda.
Padiri Thomas NAHIMANA, Umuyobozi w’Ishyaka Ishema,
Umukandinda mu matora y’Umukuru w’igihugu yo mu 2017


text:
Oda Paccy nyuma yo kugaragara mu gitaramo ‘ Entertainment industry night’ yambaye ikanzu ibonerana ,YEGOB yamwegereye imubaza icyamuteye kwambara umwenda ubonerana kariya kageni  ndetse niba we atarabonaga ko iteye isoni maze asubiza agora ati”
ku bwanjye ntabwo nari nambaye ubusa. njye mbona nari nambaye neza,kuba imyenda yaba ibonerana byo biterwa n’ushaka kubivuga n’uko ashaka kubivuga”Â
tumubajije niba we atabifata nk’ishyano  kuba umuhanzi yakambara impenure cyangwa imyambaro igaragaza ibyo yambariyeho mu ruhame ,yashimangiye ko ubundi biterwa n’ureba cyane ko ngo abantu bareba bitandukanye,
ati”numva icyijyanye no kwambara buriya biba bigoye ko twese twahuza .kubwanjye keretse mvuze ngo nambaye ubusa sinatinyuka no kujya mu bantu ariko igihe cyose nambaye umwenda numva ku bwanjye unyambitse ntakibazo ndagenda”
Ni nyuma yuko bamwe bari binubiye imyambaro bimwe mu byamamare byagaragaje mu gitaramo cya ‘ Entertainment industry night’  kuko abenshi bavuga ko byari bihabanye n’umuco w’ i igihugu,Umuhanzikazi Paccy we yahamirije YEGOB ko we yari yambaye ndetse yewe ko ntashyano yakoze, kuri we ngo yambara ibimuhaye amahoro kuko ngo uko wakambara kose ntiwanze rubanda. n
YEGOB imubajije niba ashobora kwiyambika ubusa cyangwa ibidakwiye kugira itangazamakuru rimuvuge ,yasubije ati ” byaterwa n’igihe ndetse n’impamvu”.
ubwo ku babyumva murumva ko bishoka ariko bisaba impamvu ndetse n’igihe.


text:
Freddie Figgers yahawe mudasobwa ye ya mbere afite imyaka icyenda. Yari ishaje kandi ntiyakoraga ariko yabaye intango y’urukundo rw’ikoranabuhanga ryamuhinduye umuvumbuzi, rwiyemezamirimo n’umuherwe mu bijyanye n’itumanaho—ibintu bacye bari gutekereza ko byamubaho nyuma y’ubuzima bwe bwari bukomeye mu ntangiriro.
"Ntugatume uburyo ubayemo busobanura uwo uri we."
Iyo ni inama imwe rwiyemezamirimo w’imyaka 31 y’amavuko Freddie Figgers ashaka kugira abandi.
Igihe yari afite imyaka umunani, yabajije se, Nathan, uburyo yavutsemo, ndetse igisubizo yahawe ntiyakibagiwe.
"Yagize ati, ’Umva ngiye kubikubwira ntaca ku ruhande, Fred. Nyoko ukubyara mu nda, yaragutaye, kandi njyewe na Betty Mae, ntitwashakaga kukujyana mu mazu arera abana noneho tukugira uwacu, kandi uri umuhungu wanjye,"
Freddie yatowe aho yari yaratawe hafi y’iyarara bata imyanda akiri uruhinja mu cyaro cya Florida.
"Igihe yambwiraga ibyo, nagize nti, ’Ok ndi umwanda,’ kandi numva ko ntashakwa. Ariko yamfashe ku rutugu rwanjye aravuga ati, ’Umva, ntuzatume ibyo bigukoroga’.
Nathan Figgers yakoraga mu mirimo yo gusana naho Betty Mae Figgers yari umuhinzikazi. Bari batuye I Quincy, agace k’icyaro karimo abantu 8.000 mu majyaruguru ya Florida, kandi bari mu myaka ya za 50 igihe Freddie yavukaga mu 1989.
Bari barareze abandi bana benshi, ariko bafashe icyemezo cyo gufata Freddie igihe yari amaze iminsi ibiri avutse, bamurera nk’umuhungu wabo. Freddie avuga ko bamuhaye urukundo rwose yashakaga ariko abandi bana bo muri Quincy bashoboraga kuba abagome.
Agira ati: "Abana baransererezaga banyita, ’Umwana w’iyarara’, ’Umuhungu w’ibishinjwe,’ ’Nta muntu ugushaka’, ’Urasa nabi,".
"Nibuka mva muri bisi y’ishuli rimwe na rimwe abana bazaga inyuma yanjye bakamfata bakanta mu myanda bakanseka."
Byageze aho se ajya amutegerereza aho bisi yahagararaga akamuherekeza mu rugo, ariko abana bamwazaga na Nathan, Freddie yibuka, bavuga, ’Ha ha, reba uriya musaza n’akabando."
Mu gihe Freddie yari ahangayitse, Nathan na Betty Mae bari intwari, ikitegererezo.
Agira ati:
"Buri gihe nabonaga data afasha abantu, ahagarara ku muhanda agafasha abantu atazi, agaburira abatagira aho barara.Yari umugabo utangaje, kandi kuba baramfashe bakandera, uwo ni we mugabo nshaka kuba."
Mu mpera z’icyumweru Freddie na Nathan batwaraga imodoka hafi y’ahamenwaga ibishingwe, bareba ibintu bifite umumaro byabaga byatawe na banyirabyo. Freddie by’umwihariko yari afite intumbero kuri mudasobwa.
Freddie ati:
"Hari imvugo imaze igihe ivuga ngo, ’Umwanda w’umugabo umwe ni umutungo w’undi mugabo," "kandi namye ntangazwa na mudasobwa. Nashakaga mudasobwa ariko icyo gihe ntitwashoboraga kuyigondera."
Kera kabaye, umunsi umwe igihe Freddie yari afite imyaka icyenda, bagiye mu iduka ryitwa Goodwill ricuruza ibintu bya caguwa (second-hand), aho babonye mudasobwa yamenetse yo mu bwoko bwa Macintosh.
Freddie ati:
"Twaganiriye n’uwacuruzaga aravuga ati ’rero, ndayibaha ku madolari 24 ($24), noneho tujyana mudasobwa mu rugo ndishima cyane."
Yakundaga gukina n’amaradiyo yabaga yakusanyije, amasaha yibutsa igihe cyangwa VCR Nathan yari yarakusanyije, noneho iyi mudasobwa ya mac yari yarapfuye aba ari yo yibandaho.
Freddie aragira ati:
"Igihe nayigezaga mu rugo ikanga kwaka, narayihambuye,"
"Mu gihe nari ndi kuyireba imbere, nabonye utwuma twari twarapfuye. Nari mfite utwuma duteranya mfite na radiyo n’amasaha y’igihe, noneho mfata utwuma two muri radiyo ya papa ndushyira mu gice cy’insiga."
Avuga ko nyuma yo kugerageza inshuro 50, mudasobwa yaratse bituma yumva ko kuva icyo gihe yari agiye kumara ubuzima bwe akora mu ikoranabuhanga.
Agira ati: "Iyo mudasobwa yasimbuye umubabaro wose natewe no gusererezwa".
Igihe cyose yibasirwaga ku ishuli, avuga ko buri gihe yatekerezaga, "Si jye ubona ngeze mu rugo ngakina na mudasobwa yanjye."
Yari afite imyaka 12 igihe ubuhanga bwe bwatangiraga kubonwa n’abandi. Mu mahuriro ya nyuma y’amasomo ku ishuli, igihe abandi bana babaga bakina mu kibuga, Freddie yajyaga muri laboratwari y’ishuli gukora mudasobwa zabaga zapfuye.
Agira ati:
"Iyo akuma kabika amakuru muri mudasobwa ’hard drive’ kabaga kapfuye naragasimburaga. Iyo kabaga gakeneye kongerwa ubushobozi nongeragamo. Iyo yabaga ikeneye umuriro, narabihinduraga."
Umuyobozi wa gahunda za nyuma y’ishuli yari umuyobozi wa Quincy noneho igihe yabonaga ibyo, ko Freddie akora mudasobwa zapfuye, yamusabye kuza ku karere ari kumwe n’ababyeyi.
"Igihe twageraga ku karere, yanyeretse mudasobwa zose inyuma mu cyumba, mana we, nka mudasobwa 100 zigerekeranye, aravuga ati, ’Ndashaka ko izi mudasobwa zikorwa."
Kuva icyo gihe, Freddie yamaze buri munsi asana uwo murundo wa mudasobwa ku madolari 12 ku isaha.
Agira ati:
"Rwose ntibyari ukubera amafaranga,". "Nabonye amahirwe yo gukora ikintu nakundaga gukora kandi byaranshimishaga."
Nyuma y’imyaka micye, amahirwe yo gukora ama gahunda akoreshwa muri mudasobwa yarabonetse. Quincy yari ikeneye uburyo bwo kugenzura urugero rw’umuvuduko w’amazi kandi hari ikigo cyari cyabaciye amadolari ibihumbi magana atandatu ($600.000) kugira ngo gikore gahunda ya mudasobwa.
Freddie yibuka umugenzuzi w’ibikorwa mu karere yagize ati, "Hee, Freddie ni umuhanga muri mudasobwa, ahari ashobora kubidufashamo."
"Noneho ndavuga nti, "nyakubahwa, umva, nimumpa amahirwe, nshobora gukora iyo gahunda. Yampaye ayo mahirwe nkora iyo gahunda ya mudasobwa kandi ikurikije ibyo bari bakeneye byose. Sinishyuwe $600.000, nahawe umushahara uhoraho njya mu rugo."
Byari igihe gikomeye mu buzima bwa Freddie. Yari afite imyaka 15, ariko ahitamo kuva mu ishuli ashinga ikigo cye gitunganya ibya mudasobwa, ababyeyi be baratangara.
Ati: "Bizeraga uburezi, umurimo n’izabukuru, kandi nashakaga guca urwo ruhererekane, nashakaga gukora ikintu gitandukanye.
Ikigo cya Freddie cyakomeje kugira imbaraga mu gihe nyuma y’imyaka micye, Nathan yatangiraga gufatwa n’indwara ya Alzheimer. Kimwe mu bimenyetso byari bibabaje ni uko yabyukaga nijoro agasubira mu bintu yabonye kuri televiziyo muri uwo mugoroba. Ibi byateye icyo Freddie yita "ikintu cyankuye umutima ku buryo butigeze bumbaho".
"Byari nka saa munani z’igicuku, kandi papa yakundaga filimi yitwa Gunsmoke, aza mu cyumba cyanjye azi ko ari we [mukinnyi mukuru muri filimi] Matt Dillon. Yari afite imbunda mu kuboko arambwira ngo…’Ndashaka ko uva mu mujyi.’"
Freddie avuga ko habaye ’gukirana gahoro’, ariko yambuye se imbunda, amusubiza mu gitanda aramuryamisha.
Cyakora amaze kubyuka mu gitondo, Nathan yari yagiye.
Iki cyari ikindi kimenyetso cya Alzheimer’s kandi byari byarigeze kubaho na mbere. Rimwe na rimwe yajyaga yibagirwa kwambara imyenda mbere yo kujya hanze, ariko yashyiragamo inkweto ze. Ibi byateye Freddie guhimba ikintu cya mbere cyabyaye inyungu.
Freddie ati: "Ubwo nafashe inkweto za papa, naciye umwenda w’imbere, nkora akantu katangaga umuriro ngashyira mu rukweto hamwe n’umuzindaro wa megahertz 90, indangururamajwi n’agakarita gahuriramo ibyo byose." "Nabishyize muri mudasobwa yanjye ibyo byari mbere y’uko amakarita ayobora ya Apple cyangwa Google yaduka noneho mbishyira mu nkweto zo mu bwoko bwa TomTom, Garmin.
"Papa yashoboraga rwose gutembera noneho ngakanda kuri mudasobwa nti: ’papa, uri he?’ Numvikanaga ku ndangururamajwi ku rukweto rwe noneho akavuga ati: "Fred, sinzi aho ndi!"
Freddie rero yashoboraga kumenya aho se aherereye akoresheje akuma kagenzura ingenzo bita GPS akajya kumureba. Avuga ko yakoze ibi nk’inshuro umunani. Nathan amaze kuremba, bamwe mu bo mu muryango we bashakaga ko ajya mu mazu agenewe abageze mu za bukuru, ariko Freddie yaranze. Ahubwo akajyana na se mu manama.
Freddie ati: "Ntiyigeze anta, ubwo rero sinari kumuta. Iyo yasuraga abakiliya be, yamusigaga mu ntebe y’inyuma mu modoka itanga n’akuka gahehereye karinda ubushyuhe bwinshi, na radiyo iri kuvuga kandi imodoka ifunze.
Freddie ati: "Igihe kimwe nari ndi mu nama noneho ndebera mu idirishya…mana we, papa yari yaciye mu idirishya ry’inyuma avamo yuriye." "Ubwo rero nari mpangayitse kandi byari biteye isoni, naragize nti ’ngomba kugenda."
Freddie yasohotse mu nama ashimishwa no kumubona yicaye muri parike hafi aho.
Freddie yari afite imyaka 24 igihe Nathan yatabarukaga afite imyaka 81, mu kwezi kwa Mbere kwa 2014.
Freddie ati: "Mu by’ukuri byanciye intege," "kubera ko icyo nashakaga cyari ugushimisha papa."
Freddie yari yagurishije akuma yahimbye kagenzura ingendo mu rukweto ku madolari miliyoni ebyiri n’ibihumbi Magana abiri ($2.200.000) ategereje ko amafaranga aza. Nathan yamye ashaka gutunga imodoka yo mu bwoko bwa 1993 Ford n’ubwato bwo kurobesha ariko Freddie n’ubwo yari afite ubushobozi bwo kubigura, igihe cyari cyarenze.
Freddie ati: "Ibyo byamfunguye amaso kandi binyigisha ko amafaranga ntacyo avuze uretse kuba igikoresho, kandi ngiye gukora ikintu cyose mu bushobozi bwanjye kugira ngo isi nyigire ahantu heza mbere y’uko nyivaho." "Kuba nzi papa ntiyari akize na gato, ariko [yagiriye abantu benshi akamaro] kandi ndashaka rwose gufata neza umuntu wese mpura nawe no gufasha uwo nshoboye wese."
Muri iki gihe, Freddie yari yaramaze guhimba akandi kuma k’ubwenge, nako gatewe n’ibyo yanyuzemo—aha noneho mu rugendo yagiriye muri leta ya Georgia igihe yari afite imyaka umunani, ajya gusura nyirarume wa nyina.
Ati " Igihe twageraga ku nzu ye mama na papa barimo bakomanga ku rugi ariko ntaze".
"Noneho papa aravuga ati, ’Hey Fred, ushobora kurira mu idirishya ugafungura umuryango?"
Freddie yinjiye imbere, afungura urugi. Yabonye umuvandimwe we yicaye mu ntebe hafi y’umuriro atekereza ko byose byari bimeze neza. "Papa yaramwegereye nibuka aya magambo—papa yahamagaye mama aravuga ngo, ’Betty Mae, yapfuye."
Umuvandimwe wa Freddie yarahwereye azira indwara y’igisukari (diyabeti).
Freddie ati: "Iyo utekereje umuntu urwaye diyabeti, iyo asuzumye isukari mu maraso ye bagomba kubyandika, ariko nka nyirarume wa mama wabaga mu gace k’icyaro, n’ubwo yabyandikaga nta muntu yari afite wo kubigenzura.
Bityo, ku myaka 22, Freddie yakoze akuma gapima isukari kagasangiza ibipimo umuvandimwe wa hafi ako kanya kandi kakongera amakuru y’ibipimo ku ifishi y’ikoranabuhanga umuganga ashobora kubona. Niba isukari iri mu maraso y’umuntu iri ku rugero rudasanzwe, akuma kohereza ikimenyetso kiburira.
Ariko Freddie yari yatangiye undi mushinga munini. Yari azi ko byinshi mu bice by’icyaro muri Leta Zunze Ubumwe za Amerika bitari bifite uburyo bwa interineti ya 2G na 3G kandi muri icyo gihe abantu bo muri Quincy bari bagikoresha interineti bahamagaye kuri telefoni, ifite urusaku rwihariye n’ijwi riranguruye risaraye.
Yashakaga kuzana itumanaho muri utu duce tw’icyaro kandi mu 2008 yasabye uruhushya rwo gutangiza umushinga we w’ikigo cy’itumanaho.
Ati: "nagombaga gukoresha inyandiko nsaba ubufasha nerekana ko ibigo binini bitazazana ibikorwaremezo byabyo mu cyaro ahari abaturage batarenze 1.000."
Ntibyari byoroshye. Ndetse, anavuga ko, byamusabye kugerageza inshuro 394, kandi bimutwara amafaranga menshi. Ariko muri 2011, ku myaka 2, Freddie yabaye umuntu ufite ikigo cy’itumanaho muto muri Amerika. Ukurikije amakuru ya NBC News, Figgers Comminication kiracyari ikigo cyonyine cy’itumanaho gifitwe n’umwirabura mu gihugu.
Mu minsi ya mbere Freddie yikoreraga akazi ku giti cye byaba ari ugutunganya umunara no gukora insinga zitanga interineti.
Yatangiye atanga serivisi mu duce tw’icyaro mu majyaruguru ya Florida n’amajyepfo ya Georgia, hafi ya Quincy, kandi ikigo cyaragutse. Muri 2014, Freddie yatangije telefoni y’ikoranabuhanga, the Figgers F1, ifite akuma gakurikirana uko abantu bayikoresha ku buryo kayihagarika ku muvuduko wa kilometero 10 ku isaha, bikabuza abantu kwandika ubutumwa batwaye imodoka.
The Figgers F3, yagiye ku isoko muri 2019, ikoranye ikoranabuhanga rituma yiyongera umuriro idakoresheje umugozi igihe cyose telefoni iri mu ntera ya metero eshanu z’ahantu hari akuma kazwi nka "super base charger", akuma kagitegereje uruhushya rw’urwego rutanga impushya mu itumanaho muri Amerika, FCC.
Kwamamaza F3 byateje impaka, bamwe mu bandika kuri interineti bavuga ko serivisi zayo zose zitari zijyanye n’igihe kandi ko bari babyizeye. Freddie yabwiye BBC ati: "Intego yacu ni ugutanga ukuri n’umucyo ari nako dutanga ireme n’ibikoresho bikomeye ku giciro kidahenze."
Nyina wa Freddie w’imyaka 83, nawe ubu yatangiye kugira Alzheimer’s. Avuga ko aterwa ishema n’ibyo Freddie yagezeho kandi ko akuma gapima isukari yo mu maraso, kashoboraga kuba karatabaye ubuzima bwa nyirarume, ari "ikintu kidasanzwe".
Freddie yashakanye na Natlie Figgers, umunyamategeko, mu mwaka wa 2015 ndetse bafitanye umwana w’umukobwa. Hamwe n’ibikorwa by’ubucuruzi bwe, afite ikigo gishora mu burezi n’imishinga y’ubuzima kikanafasha abana n’imiryango batishoboye. Zimwe muri gahuza ziheruka zarimo gutanga imfashanyo y’amagareku bana baba mu bigo bibarera, n’ibikoresho byifashishwa mu buvuzi bihabwa abakora mu rwego rw’ubuganga mu kurwanya icyorezo cya coronavirusi.
Freddie avuga ko inama y’ingenzi iruta izindi yaha umwana we w’umukobwa ku buzima yaba ari "kudatezuka, uko isi isi yaba ikonje kose," kandi akagerageza kugira icyiza akora ku buzima bw’umuntu wese uhura nawe, Ni ubutumwa se wa Freddie wari ku isonga mu bamushyigikiye, Nathan, yari kwemeranya nawe.
BBC
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Covid-19: Uruhuri rw’ibibazo ku bagore bakoraga bya nyakabyizi.
Covid-19 yateje ibibazo by’ihungabana ry’ubukungu Ku isi yose, by’umwihariko mu Rwanda abantu b’ingeri nyinshi bahuye n’ibibazo byo gutakaza akazi cyane cyane abari ba nyakabyizi amikoro muri rusange yarabuze Ku buryo hari n’abo Leta yatangiye kugenera ibibatunga mu gihe cya guma mu rugo ubwo hari hafashwe ingamba zo kurwanya iki cyorezo mu gihugu hose.
Bamwe mubagezweho n’ingaruka zikomeye ni abagore, kubera imiterere y’inshingano z’umugore mu rugo twasanze ahanini ariwe wahuye n’imbogamizi cyane, twavuga nko kubazwa ibibazo byinshi n’abana igihe babona nta kintu ari gutegura mu gikoni, igihe batabonye igikoma mu gitondo babyutse dore ko na bari Ku mashuli bari baramaze kugezwa mu miryango yabo bose. Ibi nabyo bikaba byariyongereye ku bibazo by’abagore mu gihe cya guma mu rugo. Ubuhamya butandukanye twakiriye bwatugararizaga ko kubazwa impamvu utatetse igikoma cyangwa ibyo kurya ryari ihurizo rikomeye Ku babyeyi benshi cyane cyane abari mu batunzwe n’uko bakoze buri munsi (ba nyakabyizi).
Claudine(izina ryahinduwe) yakoraga ibiraka byo gukusanya amakuru k’ubushakashatsi butandukanye mu mugi waKigali, avuga ko akazi ke kibandaga cyane cyane ku guhugura abaturage aho yabaga ashaka amakuru, byatumye gahagarara kuko bitari byemewe kuva mu rugo, kuva mu Karere ujya mu kandi cyangwa mu ntara ujya mu yindi. Aratubwira uko byamugendekeye mu gihe cya guma mu rugo (lockdown); Ati: corona yaje Umugabo wanjye amaze amezi atatu muri gereza, yari amaze gukatirwa imyaka ibiri y’igifungo, birumvikana ko nari nsigaranye inshingano zo kwita Ku muryango, abana turi kumwe mu rugo, gusura Papa wabo nkamugezeho ibyo akeneye, wongeyeho no kwishyura ubukode bw’inzu tubamo.
Ubwo hafatwaga ingamba zo kwirinda ikwirakwira rya Covid-19 abantu bakaguma mu rugo, Ku akazi nta muntu bongeye guhamagara kugeza ubu. Batubwiye ko Icyigo cya Statistic kitarabaha uburenganzira bwo gusubira mu ikusanyamakuru rikorerwa mu baturage, Ubuzima buragoye cyane, nifashishije amafranga nari mfite arashira, mfata ideni mu kimina mbamo ariko kugeza ubu ndabona ntazi amaherezo yabyo rwose. Ubu ncuruza Me2U Ku muhanda kugira ngo ndebe ko nabona icyo abana bararira ntibarare barira nk’uko byabanje kungendekera, bararya n’ubwo bitaba bihagije. Ikibazo gisigaye kuri papa wabo uri muri gereza, kuko ntasurwa kandi nta n’amafranga yo kumwoherereza mbona, nta cyizere mfite cy’igihe tuzasubirira mu kazi. Nifuza ko Leta yaha ubufasha ibigo byakoraga nk’icyacu bakabasha kugira icyo bagenera abakozi babo batakaje ubushobozi bwo kwitunga. Umwe mu bayobozi b’iki kigo avuga ko mbere ya Covid-19 mu abakozi Bose bari bafite kuri terrain abagire n’abakobwa bari 60% by’ abakozi bose, ariko ubu nta mukozi n’umwe uri mu kazi, ari ingaruka zirahari no Ku bandi bose bakoraga.
Uwimana Ruth nawe yakoraga imirimo y’amaboko mu ruganda rutunganya ibiryo by’amatungo yahembwaga amafranga angana n’ ibihumbi 2000frw/ku munsi, yadutangarije inkuru ikurikira: bakimara kuduhagarika mu ruganda numvaga nzahita njya gukora ikiyede (guhereza abafundi) ku bishantiye biri hafi yaho dutuye, ariko bucyeye ngiyeyo nsanga ntibakoze nza kumva amakuru ko nabo babahagaritse kubera guma mu rugo. Numvise ntazi icyo gukora kuko nari mfite abana bane mu rugo, papa wabo nawe yari yaragiye i Burengerazuba guhahirayo. Byari ibintu bigoye cyane, umunsi umwe natekereje kujya gusaba ibiraka by’akazi ko mu rugo ariko urupangu nkomanzeho rwose bakanga ko ninjira kubera kwanga ko nabanduza Corona virus. Twagize inzara, abana bakambaza igihe bazongerera kubona ibyo kurya nkabura icyo mbasubiza. Muri iyo munsi ago bafunguriye ibikorwa bimwe na bimwe twe turacyari mu rugo ntabwo uruganda ruraduhamagara, ndetse tujya twumva amakuru y’uko bashobora kugabanya abakozi, nta cyizere mfite cyo kongera guhaza abana banjye. Ariko ndashimira Leta ko hari igihe baduhaye ibyo kurya tumeze nabi.
Si Claudine na Ruth bonyine bahuye n’ikibazo cyo kubura akazi kari gasanzwe kabatungiye imiryango, ntibabone n’imperekeza kubera bari abakozi bakora nyakabyiza hari n’abandi benshi muri rusange bahuye nabyo kandi bakaba bifuza ko Leta yagira ubufasha igenera ibigo byahagaritse imirimo kugira ngo bibashe kugira icyo bifasha abakozi babyo batakaje akazi.
Yateguwe na Violette.
photo: google


text:
Urwandiko rw’Abefeso:
Iki gitabo cy’Abefeso ntirugaragaramo ikibazo runaka ahubwo, iki gitabo kigaragaza ubwiza bw’Itorero ari ryo mubiri wa Kristo; Kristo umutwe, abizera nabo nk’ingingo, zihawe buri mugisha wose wo mu mwuka muri Kristo. Bigaragara neza ko Paulo yashakaga kwagura ibitekerezo by’abizera kubijyanye nubwinshi bw’ubutunzi buri muri Kristo.
Umushinwa ukomeye ariko ukijijwe witwa Watchman Nee yanditse komanteri kuriki gitabo mu magambo atatu gusa: Ichara, genda, haguruka. Kandi mu befeso harimo interuro ebyiri zamasengesho zikomeye ziboneka mu gice 1:17-23 no 3:16-21.
Igice cya mbere gisobanura cyane agaciro k’umukristo wizera kuruta ahandi hose mu Isezerano rishya. Abefeso 5:21-33 n’igice cyagutse cyivuga kubyo kubaka urugo mu Isezerano rishya. Abefeso 6:10-20 harimo byinshi byigisha urugamba rwo mu mwuka mu Isezerano rishya.
Dore incamake y’iki gitabo.
I. Intashyo cyangwa indamukanyo (1:1-2)
II. Igice cy’imyizerere mur’uru rwandiko, ubutunzi n’umuhamagaro by’Itorero (1:3-3:21)
III. Ishyirw mubikorwa ry’ibiri mur’uru rwandiko; imigendere n’imyifatire y’Itorero (4:1-6:24)
A. Kugendera mu bumwe bw’abizera (4:1-16)
B. Kugendera mu gukiranuka kw’abizera (4:17-5:18)
C. Uko abizera bakwiye kugendera mu Isi (5:19-6:9)
D. Uko abizera bifata mubigeragezo (6:10-20)
E. Indunduro (6:21-24)


text:
AHF-Rwanda yatangije ubufatanye na Umuri Foundation ya Jimmy Mulisa
Ukeneye kwamamaza! Gusobanuza! Gutanga amakuru? Hamagara 0788772818
Umushinga ufasha abana b’abakobwa kwirinda inda zitateguwe, kubasobanurira ubuzima bw’imyirorokerere no gufasha abarwayi ba SIDA batishoboye, AHF-Rwanda, watangije ku mugaragaro ubufatanye wagiranye n’Irerero rya Umuri Foundation yashinzwe n’umutoza, Jimmy Mulisa.
Ni igikorwa cyabaye ku wa Gatandatu tariki ya 25 Nzeri 2021, kibera mu Akagari ka Muyange, Umurenge wa Kagarama mu Akarere ka Kicukiro. Cyari kitabiriwe n’abana b’abakobwa 30 babarizwa muri Umuri Foundation, babanza gukora imyitozo nk’uko basanzwe bayikora.
Nyuma y’iyi myitozo yamaze nk’amasaha abiri, ni bwo hatangiye umuhango wo gutangiza ubufatanye bwaguye hagati y’Umushinga wa AHF na UMURI FOUNDATION isanzwe ifasha abana b’abahungu n’abakobwa gukuza impano zabo mu mupira w’amaguru.
Abana b’abakobwa baganirijwe ku buzima bw’imyirorokere mu rwego rwo kubafasha kumenya amakuru aberekeyeho, hagamijwe kubarinda Inda zitateganyijwe no kubibutsa ko bagomba kugira ubuzima bwiza buzatuma bagera ku nzozi za bo zo gukina umupira w’amaguru nk’ababigize umwuga.
AHF ubundi ni umushinga watangiriye muri Leta Zunze Ubumwe za America ariko ukaba ukorera mu Bihugu 45 ku Isi birimo n’u Rwanda. Wita ku bantu bafite ubwandu bwa Virusi itera SIDA bagera ku bihumbi 600.
Mu Rwanda AHF ikorana n’Ibigo by‘ubuzima 26, bakishyurira abarwayi barwariye muri ibyo bigo Ubwisungane mu Kwivuza ndetse bakanishyurira imishahara abakozi b’ibi bigo ariko bita ku bafite ubwandu bwa Virusi itera SIDA.
Uyu muhango wari witabiriwe n’Umunyamabanga Nshingwabikorwa w’Akagari ka Muyange, Uwizeyimana Eric, Jimmy Mulisa nk’Umuyobozi Mukuru wa UMURI FOUNDATION, Dr Julius Kamwesigwa Ushinzwe ibikorwa n’Ubuvuzi muri AHF, ababyeyi barerera muri iyi Fondasiyo, umuyobozi ushinzwe gukumira ubwandu bushya muri AHF-Rwanda, Nteziryayo Narcisse n’abandi bakozi basanzwe bakora muri iyi Fondasiyo nka Nayikemba Halimah na Harindintwali Jonathan.
Mu gutangiza ubu bufanye, AHF-Rwanda yahaye abana b’abakobwa ibikoresho by’isuku (Pads) 2800 ndetse n’udupfukamunwa mu rwego rwo kubafasha gukomeza kwirinda Icyorezo cya COVID-19.
Nyuma yo gutangiza ubu bufatanye ku mugaragaro, abaganiriye na UMUSEKE bose bashimiye intambwe yatewe ku mpande zombi (AHF na UMURI FOUNDATION).
Kapiteni w’ikipe y’abakobwa ya UMURI FOUNDATION, Uwase Nshuti Anne Lea ufite imyaka 18 yavuze ko kuba batekerejwe na AHF ari iby’agaciro ariko yongera no gushimira cyane Jimmy Mulisa watekereje gufasha impano z’abana b’abakobwa mu mupira w’amaguru.
Ati “Mu mwaka maze muri UMURI FOUNDATION nishimira byinshi maze kugeraho kuko hari ibyo maze kungukiramo. Naje ntazi gufunga umupira neza ariko maze kubimenya. Ndashimira cyane Jimmy Mulisa washinze iyi kipe. Kuba AHF-Rwanda yadusuye ikanaduha ibikoresho by’isuku ikanatuganiriza ku buzima bwacu bw’imyirorokere ni iby’agaciro kandi turabizeza ko tutaziyandarika.”
Uyu mukinnyi yakomeje avuga ko intego ye ari ukuzamura impano yifitemo yo gukina umupira w’amaguru nk’uwabigize umwuga n’ubwo kubifatanya bimugora ariko ahamya ko gukina no kwiga bigomba kujyana.
Umutoza Jimmy Mulisa, ahamya ko we n’abo bakorana ikibaraje inshinga ari ugukomeza kuzamura impano z’abana bakina umupira w’amaguru mu Rwanda kugira ngo uzagire icyo ubamarira mu buzima bw’ejo hazaza.
Ati “Fondasiyo igamije gufasha abana b’abahungu n’abakobwa bakina umupira w’amaguru. Ikituraje inshinga ni ukubafasha gukuza impano bifitemo.”
Yakomeje avuga ko bishimiye ubufatanye bw’iyi Fondasiyo na AHF. Ati “Twishimiye ubu bufatanye na AHF kugira ngo dufatanye turebe uko twafasha aba bakobwa mu buzima bw’ejo hazaza. Ntabwo ikigamijwe ari ugukina umupira gusa ahubwo abana bagomba no kugira ubuzima bwiza.”
Uyu mutoza yashimiye AHF ku bikoresho yahaye abana b’abakobwa, no kuba uyu Mushinga uzishyurira amashuri bamwe muri aba bana badafite ubushobozi.
Dr Julius Kamwesiga Ushinzwe ibikorwa bya AHF-Rwanda mu Gihugu akaba n’Ushinzwe Ubuvuzi muri uyu Mushinga, yishimiye ubu bufatanye kandi ahamya ko buzatanga umusaruro mwiza ku mpande zombi.
Ati “Twangiranye ubufatanye na Jimmy Mulisa kandi twizera ko buzatanga umusaruro mwiza kuri twese. Twizera ko tuzagera kuri byinshi dukurikije intego za UMURI FOUNDATION.”
Yakomeje avuga ko mu byo bazafasha aba bana, harimo no kuzabishyurira amashuri ndetse bakabafasha mu kubaha amakuru yo kwirinda Inda zitateguwe.
Ati “Mu byo tuzafasha aba bana, harimo no kuzabishyurira amashuri. Abantu bakora Siporo bumva vuba ari nayo mpamvu twumva abana bazajya batwumva bitagoranye.”
Umukozi ushinzwe gukumira ubwandu bushya muri AHF, Nteziryayo Narcisse yavuze ko impande zombi zizungukira muri ubu bufatanye.
Ati “Mbere ya byose, Jimmy Mulisa afite urubyiruko kandi ni rwo dukeneye. Twizeye ko ubutumwa buzagera kure kuko uko tubagezaho ubutumwa na bo bazajya babugeza ku bandi bagenzi babo. Ubufatanye bwacu na UMURI FOUNDATION ntabwo ari ubw’ubusa kuko AHF ni Umufatanyabikorwa ariko w’Umuterankunga. Hari ibyo tuzakora bisaba amafaranga ariko n’aba bana harimo abazungukira cyane muri ubu bufatanye kuko bazishyurirwa amashuri bakanahabwa ibikoresho. Mbese twese tuzungukira muri ubu bufatanye.”
Ababyeyi bafite abana muri iyi Fondasiyo bahamya ko hari byinshi abana babo bamaze kuhungukira, kandi bakizera neza ko uko iminsi yicuma ari na ko abana babo bazahakura ubumenyi bwinshi.
Mukankusi Flavia ufite umwana witwa Niyigena Grâce w’imyaka 21 ukina muri UMURI FOUNDATION, yishimira ko kuva uyu mwana we yaza kuhakina nta mico mibi yigeze ahakura.
Ati “Umwana yansobanuriye Jimmy Mulisau wo ari we numva biranejeje, muha uruhushya rwo kujya ajya gukina. Kuva yaza kuhakina nta mico mibi yigeze afata rwose. Turashimira cyane uyu mutoza.”
Uyu mubyeyi yakomeje asaba ababyeyi bagenzi ko bakwiye kujya bareka abana bagakuza inzozi za bo kuko n’umwana w’umukobwa ashoboye. Ibi abihera ko hari n’abakobwa babohoye u Rwanda kandi bakora n’indi mirimo iyitwa iy’abahungu kandi bakayikora neza.
Umunyamabanga Nshingwabikorwa w’Akagari ka Muyange, Uwizeyimana Eric, yishimiye umufatanyabikorwa nka AHF ndetse ahamya ko abafatanyabikorwa nk’aba bunganira Leta muri gahunda zo kurwanya Inda ziteguwe, ariko akanashimira Jimmy Mulisa kuri byinshi aha aba bana.
Ati “Twebwe nk’ubuyobozi iyo tubonye abafatanyabikorwa nk’aba ngaba turabyishimira kuko tuba tubonye andi maboko. Ni amaboko aje yunganira andi. Igitekerezo bagize cyo kuza mu Akagari kacu tucyakiriye neza. Gufasha urubyiruko, cyane cyane w’umukobwa ni igikorwa cyiza. Ubu bufatanye turabushyigikiye cyane.”
Mu bundi bufatanye, ni bwo mu minsi ishize kandi Impuzamashyirahamwe y’Umupira w‘Amaguru ku Mugabane w’i Burayi, UEFA, yoherereje iyi Fondasiyo ibikoresho birimo imipira yo gukina, imyenda yo gukinisha n’ibindi bikoresho byo gufasha aba bana mu myitozo.
Ubusanzwe iyi Fondasiyo ya Jimmy Mulisa, ibarizwamo abana bagera kuri 320, abahungu n’abakobwa bari hagati y’imyaka icumi kugera kuri 18 mu bahungu, mu gihe abakobwa ari hagati y’imyaka 14 kugera kuri 24.
UMUSEKE.RW